amanoisuno/poetBack huggingface dataset:
鄭國夫人挽歌詞 趙良器 
淑德延公胄，宜家接帝姻。桂宮男掌僕，蘭殿女昇嬪。恩澤昭前命，盈虛變此辰。萬年今已矣，彤管列何人。
郡中客舍 黃麟  洞庭湖
蟲響亂啾啾，更人正數籌。魂歸洞庭夜，霜臥洛陽秋。微月有時隱，長河到曉流。起來還囑雁，鄉信在吳洲。
題李將軍山亭 郭良 
鳳轄將軍位，龍門司隸家。衣冠爲隱逸，山水作繁華。徑出重林草，池搖兩岸花。誰知貴公第，亭院有煙霞。
早行 郭良 
早行星尚在，數里未天明。不辨雲林色，空聞風水聲。月從山上落，河入斗間橫。漸至重門外，依稀見洛城。
過故人舊宅 王喬 
故人軒騎罷歸來，舊宅園林閑不開。唯餘挾瑟樓中婦，哭向平生歌舞臺。
關山月 徐九臯 
玉塞抵長城，金徽暎高闕。遙心萬餘里，直望三邊月。霜靜影逾懸，露晞光漸沒。思君不可見，空歎將焉歇。
戰城南 徐九臯 
塞北狂胡旅，城南敵漢圍。巉巖一鼓氣，拔利五兵威。虜騎瞻山哭，王師拓地飛。不應須寵戰，當遂勒金徽。
詠史 徐九臯 
亡國秦韓代，榮身劉項年。金槌擊政後，玉斗碎增前。聖主稱三傑，明離保四賢。已申黃石祭，方慕赤松仙。
途中覽鏡 徐九臯 
四海遊長倦，百年愁半侵。賴窺明鏡裏，時見丈夫心。
送部四鎮人往單于別知故 徐九臯 
天下今無事，雲中獨未寧。忝驅更戍卒，方遠送邊庭。馬飲長城水，軍占太白星。國恩行可報，何必守經營。
松滋江北阻風 閻寬 
江風久未歇，山雨復相仍。巨浪天涯起，餘寒川上凝。憂人勞夕惕，鄉事憊晨興。遠聽知音駭，誠哉不可陵。
曉入宜都渚 閻寬 
問俗周楚甸，川行眇江潯。興隨曉光發，道會春言深。回眺佳氣象，遠懷得山林。佇應舟楫用，曷務歸閑心。
古意 閻寬 
庭樹發華滋，瑤草復葳蕤。好鳥飛相從，愁人深此時。天中有靈匹，日夕嚬蛾眉。願逐飄風花，千里入遙帷。心逝愛不見，空歌悲莫悲。
春宵覽月 閻寬 
月生東荒外，天雲收夕陰。愛見澄清景，象吾虛白心。耳目靜無譁，神超道性深。乘興得至樂，寓言因永吟。
秋懷 閻寬 
下帷長日盡，虛館早涼生。芳草猶未薦，如何蜻蛚鳴。秋風已振衣，客去何時歸。爲問當途者，寧知心有違。
和中書侍郎院壁畫雲 李收 
粉壁畫雲成，如能上太清。影從霄漢發，光照掖垣明。暎篠多幽趣，臨軒得野情。獨思作霖雨，流潤及生靈。
懷魯 程彌綸 
曲阜國，尼丘山。周公邈難問，夫子猶啓關。履風雩兮若見，游夏興兮魯顏。天孫天孫，何爲今兮學且難，負星明而東遊閑閑。
燕歌行 屈同仙 
君不見漁陽八月塞草腓，征人相對併思歸。雲和朔氣連天黑，蓬雜驚沙散野飛。是時天地陰埃遍，瀚海龍城皆習戰。兩軍鼓角暗相聞，四面旌旗看不見。昭君遠嫁已年多，戎狄無厭不復和。漢兵候月秋防塞，胡騎乘冰夜渡河。河塞東西萬餘里，地與京華不相似。燕支山下少春暉，黃沙磧裏無流水。金戈玉劍十年征，紅粉青樓多怨情。厭向殊鄉久離別，秋來愁聽擣衣聲。
昌年宮之作 豆盧復 
但有離宮處，君王每不居。旗門芳草合，輦路小槐疎。殿閉山煙滿，窗凝野靄虛。豐年多望幸，春色待鑾輿。
落第歸鄉留別長安主人 豆盧復 
客裏愁多不記春，聞鶯始歎柳條新。年年下第東歸去，羞見長安舊主人。
奉試詠青 荆冬倩 
路闢天光遠，春還月道臨。草濃河畔色，槐結路邊陰。未映君王史，先標胄子襟。經明如可拾，自有致雲心。
觀漢水 梁洽 
發源自嶓冢，東注經襄陽。一道入溟渤，別流爲滄浪。求思詠游女，投弔悲昭王。水濱不可問，日暮空湯湯。
遊越溪 鄭紹 
溪水碧悠悠，猨聲斷客愁。漁潭逢釣楫，月浦值孤舟。訪泊隨煙火，迷途視斗牛。今宵越鄉意，還取醉忘憂。
登樓 朱斌  唐诗三百首 黄河 山水 励志 登楼 写景 哲理 名楼、庙宇 五言绝句
白日依山盡，黃河入海流。欲窮千里目，更上一層樓。
感寓二首 一 梁德裕 
彩雲呈瑞質，五色發人寰。獨作龍虎狀，孤飛天地間。隱隱臨北極，峨峨象南山。恨在帝鄉外，不逢枝葉攀。
感寓二首 二 梁德裕 
幽澗生蕙若，幽渚老江蘺。榮落人不見，芳香徒爾爲。不及綠萍草，生君紅蓮池。左右美人弄，朝夕春風吹。葉洗玉泉水，珠清湛露滋。心亦願如此，託君君不知。
都中閑居 王羨門 
君王巡海內，北闕下明臺。雲物天中少，煙花歲後來。河從御苑出，山向國門開。寂寞東京裏，空留賈誼才。
江南弄 芮挺章 
春江可憐事，最在美人家。鸚鵡能言鳥，芙蓉巧笑花。地銜金作埒，水抱玉爲沙。薄晚青絲騎，長鞭赴狹斜。
伊水門 樓頴 
朝涉伊水門，伊水入門流。愜心乃成興，澹然汎孤舟。霏微傍青靄，容與隨白鷗。竹陰交前浦，柳花媚中洲。日落陰雲生，彌覺茲路幽。聊以恣所適，此外知何求。
東郊納涼憶左威衛李錄事收昆季太原崔參軍三首 一 樓頴 
水竹誰家宅，幽庭向苑門。今知季倫沼，舊是辟疆園。飢鷺窺魚靜，鳴鴉帶子喧。興成秪自適，欲白返忘言。
東郊納涼憶左威衛李錄事收昆季太原崔參軍三首 二 樓頴 
納涼每選地，近得青門東。林與繚垣接，池將沁水通。枝交帝女樹，橋映美人虹。想是忘機者，悠悠在興中。
東郊納涼憶左威衛李錄事收昆季太原崔參軍三首 三 樓頴 
林間求適意，池上得清飆。稍稍斜回檝，時時一度橋。水光壁際動，山影浪中搖。不見李元禮，神仙何處要。
西施石 樓頴 
西施昔日浣紗津，石上青苔思殺人。一去姑蘇不復返，岸旁桃李爲誰春。
江南行 李康成 
楊柳青青鶯欲啼，風光搖蕩綠蘋齊，金陰城頭日色低。日色低，情難極，水中鳧鷖雙比翼。
采蓮曲 李康成 
采蓮去，月沒春江曙。翠鈿紅袖水中央，青荷蓮子雜衣香，雲起風生歸路長。歸路長，那得久。各迴船，兩搖手。
玉華仙子歌 李康成 
紫陽仙子名玉華，珠盤承露餌丹砂。轉態凝情五雲裏，嬌顏千歲芙蓉花。紫陽綵女矜無數，遙見玉華皆掩嫭。高堂初日不成妍，洛渚流風徒自憐。璇階霓綺閣，碧題霜羅幕。仙娥桂樹長自春，王母桃花未嘗落。上元夫人賓上清，深宮寂歷厭層城。解佩空憐鄭交甫，吹簫不逐許飛瓊。溶溶紫庭步，渺渺瀛臺路。蘭陵貴士謝相逢，濟北風生尚迴顧。滄洲傲吏愛金丹，清心迴望雲之端。羽蓋霓裳一相識，傳情寫念長無極。長無極，永相隨。攀霄歷金闕，弄影下瑤池。夕宿紫府雲母帳，朝餐玄圃崑崙芝。不學蘭香中道絕，却教青鳥報相思。
句 李康成 
因緣苟會合，萬里猶同鄉。運命尚不諧，隔壁無津梁。
鶴警露 陳季 
南國商飆動，東臯野鶴鳴。溪松寒暫宿，露草滴還驚。欲有高飛意，空聞召侶情。風間傳藻質，月下引清聲。未假摶扶勢，焉知羽翼輕。吾君開太液，願得應皇明。
湘靈鼓瑟 陳季 
神女泛瑤瑟，古祠嚴野亭。楚雲來泱漭，湘水助清泠。妙指微幽契，繁聲入杳冥。一彈新月白，數曲暮山青。調苦荆人怨，時遙帝子靈。遺音如可賞，試奏爲君聽。
湘靈鼓瑟 王邕 
寶瑟和琴韻，靈妃應樂章。依稀聞促柱，髣髴夢新妝。波外聲初發，風前曲正長。淒清和萬籟，斷續繞三湘。轉覺雲山迥，空懷杜若芳。誠能傳此意，雅奏在宮商。
嵩山望幸 王邕 
峻極位何崇，方知造化功。降靈逢聖主，望幸表維嵩。隱映連青壁，嵯峨向碧空。象車因叶瑞，龍駕願升中。萬歲聲長在，千巖氣轉雄。東都歌盛事，西笑佇皇風。
湘靈鼓瑟 莊若訥 
帝子鳴金瑟，餘聲自抑揚。悲風絲上斷，流水曲中長。出沒遊魚聽，逶迤彩鳳翔。微音時扣徵，雅韻乍含商。神理誠難測，幽情詎可量。至今聞古調，應恨滯三湘。
湘靈鼓瑟 魏璀 
瑤瑟多哀怨，朱弦且莫聽。扁舟三楚客，藂竹二妃靈。淅瀝聞餘響，依稀欲辨形。柱間寒水碧，曲裏暮山青。良馬悲銜草，遊魚思繞萍。知音若相遇，終不滯南溟。
懷素上人草書歌 王𩔪 
衡陽雙峽插天峻，青壁巉巉萬餘仞。此中靈秀衆所知，草書獨有懷素奇。懷素身長五尺四，嚼湯誦呪吁可畏。銅瓶錫杖倚閑庭，斑管秋毫多逸意。或粉壁，或綵牋，蒲葵絹素何相鮮。忽作風馳如電掣，更點飛花兼散雪。寒猨飲水撼枯藤，壯士拔山伸勁鐵。君不見張芝昔日稱獨賢，君不見近日張旭爲老顛。二公絕藝人所惜，懷素傳之得真跡。崢嶸蹙出海上山，突兀狀成湖畔石。一縱又一橫，一欹又一傾。臨江不羨飛帆勢，下筆長爲驟雨聲。我牧此州喜相識，又見草書多慧力。懷素懷素不可得，開卷臨池轉相憶。
懷素上人草書歌 竇冀 
狂僧揮翰狂且逸，獨任天機摧格律。龍虎慚因點畫生，雷霆却避鋒鋩疾。魚牋娟素豈不貴，只嫌局促兒童戲。粉壁長廊數十間，興來小豁胸襟氣。長幼集，賢豪至，枕糟藉麴猶半醉。忽然絕叫三五聲，滿壁縱橫千萬字。吳興張老爾莫顛，葉縣公孫我何謂。如熊如羆不足比，如虺如蛇不足擬。涵物爲動鬼神泣，狂風入林花亂起。殊形怪狀不易說，就中驚燥尤枯絕。邊風殺氣同慘烈，崩槎臥木爭摧折。塞草遙飛大漠霜，胡天亂下陰山雪。偏看能事轉新奇，郡守王公同賦詩。枯藤勁鐵媿三舍，驟雨寒猨驚一時。此生絕藝人莫測，假此常爲護持力。連城之璧不可量，五百年知草聖當。
懷素上人草書歌 魯收 
吾觀文士多利用，筆精墨妙誠堪重。身上藝能無不通，就中草聖最天縱。有時興酣發神機，抽毫點墨縱橫揮。風聲吼烈隨手起，龍蛇迸落空壁飛。連拂數行勢不絕，藤懸查蹙生奇節。劃然放縱驚雲濤，或時頓挫縈豪髮。自言轉腕無所拘，大笑羲之用陣圖。狂來紙盡勢不盡，投筆抗聲連叫呼。信知鬼神助此道，墨池未盡書已好。行路談君口不容，滿堂觀者空絕倒。所恨時人多笑聲，唯知賤實翻貴名。觀爾向來三五字，顛奇何謝張先生。
懷素上人草書歌 朱逵 
幾年出家通宿命，一朝却憶臨池聖。轉腕摧鋒增崛崎，秋毫繭紙常相隨。衡陽客舍來相訪，連飲百杯神轉王。忽聞風裏度飛泉，紙落紛紛如跕鳶。形容脫略真如助，心思周游在何處。筆下惟看激電流，字成只畏盤龍去。怪狀崩騰若轉蓬，飛絲歷亂如迴風。長松老死倚雲壁，蹙浪相翻驚海鴻。于今年少尚如此，歷覩遠代無倫比。妙絕當動鬼神泣，崔蔡幽魂更心死。
題懷素上人草書 許瑤 
志在新奇無定則，古瘦灕纚半無墨。醉來信手兩三行，醒後却書書不得。
祀風師樂章 迎神 包佶 
太皞御氣，句芒肇功。蒼龍青旗，爰候祥風。律以和應，神以感通。鼎俎脩蠁，時惟禮崇。
祀風師樂章 奠幣登歌 包佶 
旨酒告潔，青蘋應候。禮陳瑤幣，樂獻金奏。彈弦自昔，解凍惟舊。仰瞻肸蠁，羣祥來湊。
祀風師樂章 迎俎酌獻 包佶 
德盛昭臨，迎拜巽方。爰候發生，式薦馨香。酌醴具舉，工歌再揚。神歆入律，恩降百祥。
祀風師樂章 亞獻終獻 包佶 
膋薌備，玉帛陳。風動物，樂感神。三獻終，百神臻。草木榮，天下春。
祀風師樂章 送神 包佶 
微穆敷華能應節，飄揚發彩宜行慶。送迎靈駕神心饗，跪拜靈壇禮容盛。氣和草木發萌芽，德暢禽魚遂翔泳。永望翠蓋逐流雲，自茲率土調春令。
祀雨師樂章 迎神 包佶 
陟降左右，誠達幽圓。作解之功，樂惟有年。雲軿戾止，灑霧飄煙。惟馨展禮，爰列豆籩。
祀雨師樂章 奠幣登歌 包佶 
歲正朱明，禮布玄制。惟樂能感，與神合契。陰霧離披，靈馭搖裔。膏澤之慶，期於稔歲。
祀雨師樂章 迎俎酌獻 包佶 
陽開幽蟄，躬奉鬱鬯。禮備節應，震來靈降。動植求聲，飛沈允望。時康氣茂，惟神之貺。
祀雨師樂章 亞獻終獻 包佶 
奠既備，獻將終。神行令，瑞飛空。迎乾德，祈歲功。乘煙燎，儼從風。
祀雨師樂章 送神 包佶 
整駕升車望寥廓，垂陰薦祉蕩昏氛。饗時靈貺僾如在，樂罷餘聲遙可聞。飲福陳誠禮容備，撤俎終獻曙光分。跪拜臨壇結空想，年年應節候油雲。
答竇援遺臥病見寄 包佶 
今春扶病移滄海，幾度承恩對白花。送客屢聞簾外鵲，銷愁已辨酒中虵。瓶開枸杞懸泉水，鼎鍊芙蓉伏火砂。誤入塵埃牽吏役，羞將簿領到君家。
同李吏部伏日口號呈元庶子路中丞 包佶 
火炎逢六月，金伏過三庚。幾度衣裳汗，誰家枕簟清。頒冰無下位，裁扇有高名。吏部還開甕，殷勤二客情。
嶺下臥疾寄劉長卿員外 包佶 
唯有貧兼病，能令親愛疎。歲時供放逐，身世付空虛。脛弱秋添絮，頭風曉廢梳。波瀾喧衆口，藜藿靜吾廬。喪馬思開卦，占鴞嬾發書。十年江海隔，離恨子知予。
酬兵部李侍郎晚過東廳之作 包佶 
酒禮慙先祭，刑書已曠官。詔馳黃紙速，身在絳紗安。聖位登堂靜，生徒跪席寒。庭槐暫搖落，幸爲入春看。
秋日過徐氏園林 包佶 
回塘分越水，古樹積吳煙。掃竹催鋪席，垂蘿待繫船。鳥窺新罅栗，龜上半攲蓮。屢入忘歸地，長嗟俗事牽。
雙山過信公所居 包佶 
遙禮前朝塔，微聞後夜鐘。人間第四祖，雲裏一雙峰。積雨封苔徑，多年亞石松。傳心不傳法，誰可繼高蹤。
尚書宗兄使過詩以奉獻 包佶 
洛下交親滿，歸閑意有餘。翻嫌舊坐宅，却駕所懸車。腹飽山僧供，頭輕侍婢梳。上官唯揖讓，半祿代耕鉏。雨散三秋別，風傳一字書。勝遊如可繼，還欲並園廬。
奉和柳相公中書言懷 包佶 
運籌時所貴，前席禮偏深。羸駕歸貧宅，攲冠出禁林。鳳巢方得地，牛喘最關心。雅望期三入，東山未可尋。
客自江南話過亡友朱司議故宅 包佶 
交臂多相共，風流憶此人。海翻移里巷，書蠹積埃塵。奉佛棲禪久，辭官上疏頻。故來分半宅，惟是舊交親。
酬于侍郎湖南見寄十四韻 包佶 
桂嶺千崖斷，湘流一派通。長沙今賈傅，東海舊于公。章甫經殊俗，離騷繼雅風。金閨文作字，玉匣氣成虹。翰墨時招侶，丹青夙在公。主恩留左掖，人望積南宮。巧拙循名異，浮沈顧位同。九遷歸上略，三已契愚衷。責謝庭中吏，悲寬塞上翁。楚材欣有適，燕石愧無功。山曉重嵐外，林春苦霧中。雪花翻海鶴，波影倒江楓。去札頻逢信，回帆早挂空。避賢方有日，非敢愛微躬。
發襄陽後却寄公安人 包佶 
揮淚送迴人，將書報所親。晚年多疾病，中路有風塵。王粲頻徵楚，君恩許入秦。還同星火去，馬上別江春。
宿廬山贈白鶴觀劉尊師 包佶  庐山
蒼蒼五老霧中壇，杳杳三山洞裏官。手護崑崙象牙簡，心推霹靂棗枝盤。春飛雪粉如毫潤，曉漱瓊膏冰齒寒。漸恨流年筋力少，惟思露冕事星冠。
觀壁盧九想圖 包佶 
一世榮枯無異同，百年哀樂又歸空。夜闌鳥鵲相爭處，林下真僧在定中。
顧著作宅賦詩 包佶 
幾年江海煙霞，乘醉一到京華。已覺不嫌羊酪，誰能長守兔罝。脫巾偏招相國，逢竹便認吾家。各在芸臺閣裏，煩君日日登車。
近獲風痺之疾題寄所懷 包佶 
病夫將已矣，無可答君恩。衾枕同羇客，圖書委外孫。久來從吏道，常欲奉空門。疾走機先息，攲行力漸煩。無醫能却老，有變是游魂。鳥宿還依伴，蓬飄莫問根。寓形齊指馬，觀境制心猨。唯借南榮地，清晨暫負喧。
奉和常閣老晚秋集賢院即事寄贈徐薛二侍郎 包佶 
祕殿掖垣西，書樓苑樹齊。秋煙凝縹帙，曉色上璇題。門接承明近，池連太液低。疎鐘文馬駐，繁葉綵禽栖。職美綸江綍，榮深組及珪。九霄偏眷顧，三事早提攜。對案臨青玉，窺書捧紫泥。始歡新遇重，還惜舊遊暌。左宦登吳岫，分家渡越溪。賦中頻歎鵩，卜處幾聽雞。望闕應多戀，臨津不用迷。柏梁思和曲，朝夕候金閨。
歲日作 包佶 
更勞今日春風至，枯樹無枝可寄花。覽鏡唯看飄亂髮，臨風誰爲駐浮槎。
元日觀百僚朝會 包佶 
萬國賀唐堯，清晨會百僚。花冠蕭相府，繡服霍嫖姚。壽色凝丹檻，歡聲徹九霄。御鑪分獸炭，仙管弄雲韶。日照金觴動，風吹玉佩搖。都城獻賦者，不得共趨朝。
再過金陵 包佶 
玉樹歌終王氣收，鴈行高送石城秋。江山不管興亡事，一任斜陽伴客愁。
寄楊侍御 包佶 
一官何幸得同時，十載無媒獨見遺。今日不論腰下組，請君看取鬢邊絲。
江上曲 李嘉祐 
江心澹澹芙蓉花，江口蛾眉獨浣紗。可憐應是陽臺女，對坐鷺鷥嬌不語。掩面羞看北地人，回身忽作空山語。蒼梧秋色不堪論，千載依依帝子魂。君看峰上斑斑竹，盡是湘妃泣淚痕。
傷吳中 李嘉祐 
館娃宮中春已歸，闔閭城頭鶯已飛。復見花開人又老，橫塘寂寂柳依依。憶昔吳王在宮闕，館娃滿眼看花發。舞袖朝欺陌上春，歌聲夜怨江邊月。古來人事亦猶今，莫厭清觴與綠琴。獨向西山聊一笑，白雲芳草自知心。
夜聞江南人家賽神因題即事 李嘉祐 
南方淫祀古風俗，楚嫗解唱迎神曲。鎗鎗銅鼓蘆葉深，寂寂瓊筵江水綠。雨過風清洲渚閑，椒漿醉盡迎神還。帝女凌空下湘岸，番君隔浦向堯山。月隱回塘猶自舞，一門依倚神之祜。韓康靈藥不復求，扁鵲醫方曾莫覩。逐客臨江空自悲，月明流水無已時。聽此迎神送神曲，攜觴欲弔屈原祠。
古興 李嘉祐 
十五小家女，雙鬟人不如。蛾眉暫一見，可直千金餘。自從得向蓬萊裏，出入金輿乘玉趾。梧桐樹上春鴉鳴，曉伴君王猶未起。莫道君恩長不休，婕妤團扇苦悲秋。君看魏帝鄴都裏，惟有銅臺漳水流。
雜興 李嘉祐 
花間昔日黃鸝囀，妾向青樓已生怨。花落黃鸝不復來，妾老君心亦應變。君心比妾心，妾意舊來深。一別十年無尺素，歸時莫贈路傍金。
送韋邕少府歸鍾山 李嘉祐 
祈門官罷後，負笈向桃源。萬卷長開帙，千峰不閉門。綠楊垂野渡，黃鳥傍山村。念爾能高枕，丹墀會一論。
送盧員外往饒州 李嘉祐 
爲郎復典郡，錦帳映朱輪。露冕隨龍節，停橈得水人。早霜蘆葉變，寒雨石榴新。莫怪諳風土，三年作逐臣。
送裴五歸京口 李嘉祐 
君罷江西日，家貧爲一官。還歸五陵去，只向遠峰看。暮色催人別，秋風待雨寒。遙知到三徑，唯有菊花殘。
送嚴維歸越州 李嘉祐 
艱難只用武，歸向淛河東。松雪千山暮，林泉一水通。鄉心緣綠草，野思看青楓。春日偏相憶，裁書寄剡中。
送杜士瞻楚州覲省 李嘉祐 
風流與才思，俱似晉時人。淮月歸心促，江花入興新。雲深滄海暮，柳暗白田春。共道官猶小，憐君孝養親。
送裴宣城上元所居 李嘉祐 
水流過海稀，爾去換春衣。淚向檳榔盡，身隨鴻雁歸。草思晴後發，花怨雨中飛。想到金陵渚，酣歌對落暉。
留別毘陵諸公 李嘉祐 
久作涔陽令，丹墀忽再還。淒涼辭澤國，離亂到鄉山。北固灘聲滿，南徐草色閑。知心從此別，相憶鬢毛斑。
送獨孤拾遺先輩先赴上都 李嘉祐 
行春日已曉，桂檝逐寒煙。轉曲遙峰出，看濤極浦連。入京當獻賦，封事更聞天。日日趨黃閣，應忘雲海邊。
常州韋郎中汎舟見餞 李嘉祐 
主人馮軾貴，送客汎舟稀。逼岸隨芳草，回橈背落暉。映花雙節駐，臨水伯勞飛。醉與羣公狎，春塘露冕歸。
送崔侍御入朝 李嘉祐 
十年猶執憲，萬里獨歸春。舊國逢芳草，青雲見故人。潘郎今髮白，陶令本家貧。相送臨京口，停橈淚滿巾。
送岳州司馬弟之任 李嘉祐  洞庭湖
岳陽天水外，念爾一帆過。野墅人煙逈，山城雁影多。有時巫峽色，終日洞庭波。丞相今爲郡，應無勞者歌。
裴侍御見贈斑竹杖 李嘉祐 
騷人誇竹杖，贈我意何深。萬點湘妃淚，三年賈誼心。願持終白首，誰道貴黃金。他日歸愚谷，偏宜綠綺琴。
送張觀歸袁州 李嘉祐 
羨爾湘東去，煙花尚可親。綠芳深映鳥，遠岫遞迎人。飢狖啼初日，殘鶯惜暮春。遙憐謝客興，佳句又應新。
冬夜饒州使堂餞相公五叔赴歙州 李嘉祐 
丞相過邦牧，清絃送羽觴。高情同客醉，子夜爲人長。斜漢這過斗，寒雲正護霜。新安江自綠，明主待惟良。
蔣山開善寺 李嘉祐 
山殿秋雲裏，香煙出翠微。客尋朝磬至，僧背夕陽歸。下界千門在，前朝萬事非。看心兼送目，葭菼自依依。
晚發江寧道中呈嚴維 李嘉祐 
惆悵遙江路，蕭條落日過。蟬鳴獨樹急，鴉向古城多。轉曲隨青嶂，因高見白波。潘生秋徑草，嚴子意如何。
句容縣東青陽館作 李嘉祐 
句曲千峰暮，歸人向遠煙。風搖近水葉，雲護欲晴天。夕照留山館，秋光落草田。征途傍斜日，一騎獨翩翩。
晚春宴無錫蔡明府西亭 李嘉祐 
茅簷閑寂寂，無事覺人和。井近時澆圃，城低下見河。興緣芳草積，情向遠峰多。別日歸吳地，停橈更一過。
送王端赴朝 李嘉祐 
君承明主意，日日上丹墀。東閣論兵後，南宮草奏期。人稀傍河處，槐暗入關時。獨遣吳州客，平陵結夢思。
送王正字山寺讀書 李嘉祐 
欲究先儒教，還過支遁居。山堦閑聽法，竹逕獨看書。向日荷新卷，迎秋柳半疎。風流有佳句，不似帶經鋤。
送房明府罷長寧令湖州客舍 李嘉祐 
君爲萬里宰，恩及五湖人。未滿先求退，歸閑不厭貧。遠峰晴更近，殘柳雨還新。要自趨丹陛，明年雞樹親。
詠螢 李嘉祐 
映水光難定，凌虛體自輕。夜風吹不滅，秋露洗還明。向燭仍分焰，投書更有情。猶將流亂影，來此傍簷楹。
送李中丞楊判官 李嘉祐 
射策名先著，論兵氣自雄。能全季布諾，不道魯連功。流水蒹葭外，諸山睥睨中。別君秋日晚，回首夕陽空。
至七里灘作 李嘉祐 
遷客投於越，臨江淚滿衣。獨隨流水遠，轉覺故人稀。萬木迎秋序，千峰駐晚暉。行舟猶未已，惆悵暮潮歸。
南浦渡口 李嘉祐 
寂寞橫塘路，新篁覆水低。東風潮信滿，時雨稻秔齊。寡婦共租稅，漁人逐鼓鼙。慙無卓魯術，解印謝黔黎。
暮秋遷客增思寄京華 李嘉祐 
宋玉怨三秋，張衡復四愁。思鄉雁北至，欲別水東流。倚樹看黃葉，逢人訴白頭。佳期不可失，落日自登樓。
送蘇修往上饒 李嘉祐 
愛爾無羈束，雲山恣意過。一身隨遠岫，孤櫂任輕波。世事關心少，漁家寄宿多。蘆花泊舟處，江月奈人何。
題王十九茆堂 李嘉祐 
滿庭多種藥，入里作山家。終日能留客，凌寒亦對花。海鷗過竹嶼，門柳拂江沙。知爾卑棲意，題詩美白華。
送弘志上人歸湖州 李嘉祐 
山林唯幽靜，行住不妨禪。高月穿松逕，殘陽過水田。詩從宿世悟，法爲本師傳。能使南人敬，修持香火緣。
送陸士倫宰義興 李嘉祐 
陽羨蘭陵近，高城帶水閑。淺流通野寺，綠茗蓋春山。長吏多愁罷，遊人詎肯還。知君日清淨，無事掩重關。
和張舍人中書宿直 李嘉祐 
漢主留才子，春城直紫微。對花閶闔靜，過竹吏人稀。裁詔催添燭，將朝欲更衣。玉堂宜歲久，且莫厭彤闈。
司勳王郎中宅送韋九郎中往濠州 李嘉祐 
憐爾因同舍，看書似外家。出關逢落葉，傍水見寒花。送遠添秋思，將衰戀歲華。清淮倍相憶，回首莫令賒。
晚春送吉校書歸楚州 李嘉祐 
詩人饒楚思，淮上及春歸。舊浦菱花發，閑門柳絮飛。高名鄉曲重，少事道流稀。定向漁家醉，殘陽臥釣磯。
送嚴二擢第東歸 李嘉祐 
隳官就賓薦，時輩詎爭先。盛業推儒行，高科獨少年。迎秋見衰葉，餘照逐鳴蟬。舊里三峰下，開門古縣前。
送冷朝陽及第東歸江寧 李嘉祐 
高第由佳句，諸生似者稀。長安帶酒別，建業候潮歸。稚子歡迎櫂，隣人爲掃扉。含情過舊浦，鷗鳥亦依依。
送越州辛法曹之任 李嘉祐 
但能一官適，莫羨五侯尊。山色垂趨府，潮聲自到門。緣塘剡溪路，映竹五湖村。王謝登臨處，依依今尚存。
送樊兵曹潭州謁韋大夫 李嘉祐 
塞鴻歸欲盡，北客始辭春。零桂雖逢竹，湘川少見人。江花鋪淺水，山木暗殘春。修刺轅門裏，多憐爾爲親。
送杜御史還廣陵 李嘉祐 
慙君從弱歲，顧我比諸昆。同事元戎久，俱承國士恩。隨鶯過淮水，看柳向轅門。草色金陵岸，思心那可論。
送兗州杜別駕之任 李嘉祐 
停車邀別乘，促軫奏胡笳。若見楚山暮，因愁浙水賒。河堤經淺草，村徑歷繁花。更有堪悲處，梁城春日斜。
題裴十六少卿東亭 李嘉祐 
平津舊東閣，深巷見南山。卷箔嵐煙潤，遮牕竹影閑。傾茶兼落帽，戀客不開關。斜照窺簾外，川禽時往還。
同皇甫侍御題薦福寺一公房 李嘉祐 
虛室獨焚香，林空靜磬長。閑窺數竿竹，老在一繩牀。啜茗翻真偈，然燈繼夕陽。人歸遠相送，步履出回廊。
送從姪端之東都 李嘉祐 
虜近人行少，憐君獨出城。故關逢落葉，寒日逐徂征。聞笛添歸思，看山愜野情。皇華今絕少，龍頟也相迎。
送王諫議充東都留守判官 李嘉祐 
時稱謝康樂，別事漢平津。衰柳寒關道，高車左掖臣。背河見北雁，到洛問東人。憶昔遊金谷，相看華髮新。
和都官苗員外秋夜省直對雨簡諸知己 李嘉祐 
多雨南宮夜，仙郎寓直時。漏長丹鳳闕，秋冷白雲司。螢影侵堦亂，鴻聲出苑遲。蕭條人吏散，小謝有新詩。
送從弟歸河朔 李嘉祐 
故鄉那可到，令弟獨能歸。諸將矜旄節，何人重布衣。空城流水在，荒澤舊村稀。秋日平原路，蟲鳴桑葉飛。
送崔夷甫員外和蕃 李嘉祐 
君過湟中去，尋源未是賒。經春逢白草，盡日度黃沙。雙節行爲伴，孤烽到似家。和戎非用武，不學李輕車。
春日長安送從弟尉吳縣 李嘉祐 
春愁能浩蕩，送別又如何。人向吳臺遠，鶯飛漢苑多。見花羞白髮，因爾憶滄波。好是神仙尉，前賢亦未過。
元日無衣冠入朝寄皇甫拾遺冉從弟補闕紓 李嘉祐 
伏奏隨廉使，周行外冗員。白髭空受歲，丹陛不朝天。秉燭千官去，垂簾一室眠。羨君青瑣裏，並冕入爐煙。
和韓郎中揚子津翫雪寄嚴維 李嘉祐 
雪深揚子岸，看柳盡成梅。山色潛知近，潮聲只聽來。夜禽驚曉散，春物受寒催。粉署生新興，瑤華寄上才。
送王牧往吉州謁王使君叔 李嘉祐  送别 春天 惜别
細草綠汀洲，王孫耐薄遊。年華初冠帶，文體舊弓裘。野渡花爭發，春塘水亂流。使君憐小阮，應念倚門愁。
廣陵送林宰 李嘉祐 
清政過前哲，香名達至尊。明通漢家籍，重識府公恩。春景生雲物，風潮歛雪痕。長吟策羸馬，青楚入關門。
贈衛南長官赴任 李嘉祐 
吏曹難茂宰，主意念疲人。更事文犀節，還過白馬津。雲間辭北闕，樹裏出西秦。爲報陶明府，裁書莫厭貧。
自常州還江陰途中作 李嘉祐 
處處空籬落，江村不忍看。無人花色慘，多雨鳥聲寒。黃霸初臨郡，陶潛未罷官。乘春務征伐，誰肯問凋殘。
潤州楊別駕宅送蔣九侍御收兵歸揚州 李嘉祐 
沴氣清金虎，兵威壯鐵冠。揚旌川色暗，吹角水風寒。人對輜軿醉，花垂睥睨殘。羨歸丞相閣，空望舊門欄。
仲夏江陰官舍寄裴明府 李嘉祐 
萬室邊江次，孤城對海安。朝霞晴作雨，濕氣晚生寒。苔色侵衣桁，潮痕上井欄。題詩招茂宰，思爾欲辭官。
送夏侯審參軍遊江東 李嘉祐 
袖中多麗句，未遣世人聞。醉夜眠江月，閑時逐海雲。荻花寒漫漫，鷗鳥暮羣羣。若到長沙苑，漁家更待君。
送袁員外宣慰勸農畢赴洪州使院 李嘉祐 
聖主臨前殿，殷憂遣使臣。氣迎天詔喜，恩發土膏春。草色催歸櫂，鶯聲爲送人。龍沙多道里，流水自相親。
送侍御史四叔歸朝 李嘉祐 
淮南頻送別，臨水惜殘春。攀折隋宮柳，淹留秦地人。含情歸上國，論舊見平津。更接天津近，餘花映綬新。
登楚州城望驛路十餘里山村竹林相次交映 李嘉祐 
十里山村道，千峰櫟樹林。霜濃竹枝亞，歲晚荻花深。草市多樵客，漁家足水禽。幽居雖可羨，無那子牟心。
奉陪韋潤州遊鶴林寺 李嘉祐 
野寺江城近，雙旌五馬過。禪心超忍辱，梵語問多羅。松林閑僧老，雲煙晚日和。寒塘歸路轉，清磬隔微波。
奉酬路五郎中院長新除工部員外見簡 李嘉祐 
一門同祕省，萬里作長城。問絹蓮花府，揚旗細柳營。詞鋒偏却敵，草奏直論兵。何幸新詩贈，真輸小謝名。
送韋司直西行 李嘉祐 
不恥青袍故，尤宜白髮新。心朝玉皇帝，貌似紫陽人。湘浦眠銷日，桃源醉度春。能文兼證道，莊叟是前身。
送上官侍御赴黔中 李嘉祐 
莫向黔中路，令人到欲迷。水聲巫峽裏，山色夜郎西。樹隔朝雲合，猨窺曉月啼。南方饒翠羽，知爾飲清溪。
送元侍御還荆南幕府 李嘉祐 
迢遞荆州路，山多水又分。霜林澹寒日，朔鴈蔽南雲。八座由持節，三湘亦置軍。自當行直指，應不爲功勳。
登湓城浦望廬山初晴直省齎敕催赴江陰 李嘉祐  庐山
西望香爐雪，千峰晚色新。白頭悲作吏，黃紙苦催人。多負登山屐，深藏漉酒巾。傷心公府內，手板日相親。
九日 李嘉祐 
惆悵重陽日，空山野菊新。蒹葭百戰地，江海十年人。歎老堪衰柳，傷秋對白蘋。孤樓聞夕磬，塘路向城闉。
九日送人 李嘉祐 
晴景應重陽，高臺愴遠鄉。水澄千室倒，霧卷四山長。受節人逾老，驚寒菊半黃。席前愁此別，未別已沾裳。
春日淇上作 李嘉祐 
淇上春風漲，鴛鴦逐浪飛。清明桑葉小，度雨杏花稀。衛女紅粧薄，王孫白馬肥。相將踏青去，不解惜羅衣。
送從叔陽冰祇召赴都 李嘉祐 
自小從遊慣，多由戲笑偏。常時矜禮數，漸老荷優憐。見主承休命，爲郎貴晚年。伯喈文與篆，虛作漢家賢。
送友人入湘 李嘉祐  洞庭湖
聞說湘川路，年年苦雨多。猨啼巫峽雨，月照洞庭波。窮海人還去，孤城雁共過。青山不可極，來往自蹉跎。
送裴員外往江南 李嘉祐 
公務江南遠，留驩幕下榮。楓林緣楚塞，水驛到湓城。岸草知春晚，沙禽好夜驚。風帆幾度泊，處處暮潮聲。
登秦嶺 李嘉祐 
南登秦嶺頭，回望始堪愁。漢闕青門遠，高山藍水流。三湘遷客去，九陌故人遊。從此辭鄉淚，雙垂不復收。
送張惟儉秀才入舉 李嘉祐 
清秀過終童，攜書訪老翁。以吾爲世舊，憐爾繼家風。淮岸經霜柳，關城帶月鴻。春歸定得意，花送到東中。
送韋侍御湖南幕府 李嘉祐  衡山
執憲隨征虜，逢秋出故關。雨多愁郢路，葉下識衡山。地遠從軍樂，兵強分野閑。皇家不易將，此去未應還。
同皇甫冉赴官留別靈一上人 李嘉祐  庐山
法許廬山遠，詩傳休上人。獨歸雙樹宿，靜與百花親。對物雖留興，觀空已悟身。能令折腰客，遙賞竹房春。
送客遊荆州 李嘉祐  洞庭湖 送别
草色隨驄馬，悠悠共出秦。水傳雲夢曉，山接洞庭春。帆影連三峽，猨聲在四隣。青門一分首，難見杜陵人。
與鄭錫遊春 李嘉祐 
東門垂柳長，回首獨心傷。日暖臨芳草，天晴憶故鄉。映花鶯上下，過水蝶悠颺。借問同行客，今朝淚幾行。
故燕國相公輓歌二首 一 李嘉祐 
文若爲全德，留侯是重名。論公長不宰，因病得無生。大夢依禪定，高墳共化城。自應憐寂滅，人世但傷情。
故燕國相公輓歌二首 二 李嘉祐 
共美持衡日，皆言折檻時。蜀侯供廟略，漢主缺台司。車馬行仍止，笳簫咽又悲。今年杜陵陌，殄瘁百花遲。
故吏部郎中贈給事中韋公挽歌二首 一 李嘉祐 
神理今何在，斯人竟若斯。顏淵徒有德，伯道且無兒。白髮今非老，青雲數有奇。誰言夕郎拜，翻向夜臺悲。
故吏部郎中贈給事中韋公挽歌二首 二 李嘉祐 
社里東城接，松阡北地開。聞笳春色慘，執紼故人哀。終日南山對，何時渭水回。仁兄與恩舊，相望泣泉臺。
和袁郎中破賊後經剡縣山水上太尉 李嘉祐 
受律仙郎貴，長驅下會稽。鳴笳山月曉，搖斾野雲低。翦寇人皆賀，迴軍馬自嘶。地閑春草綠，城靜夜烏啼。破竹清閩嶺，看花入剡溪。元戎催獻捷，莫道事攀躋。
送評事十九叔入秦 李嘉祐 
白露沾蕙草，王孫轉憶歸。蔡州新戰罷，郢路去人稀。謁帝不辭遠，懷親空有違。孤舟看落葉，平楚逐斜暉。北闕見端冕，南臺當繡衣。唯余播遷客，只伴鷓鴣飛。
贈王八衢 李嘉祐 
丹地偏相逐，清江若有期。腰金才子貴，剖竹老人遲。桂楫閑迎客，茶甌對說詩。渚田分邑里，山桂樹罘罳。心靜無華髮，人和似古時。別君遠山去，幽獨更應悲。
入睦州分水路憶劉長卿 李嘉祐 
北闕忤明主，南方隨白雲。沿洄灘草色，應接海鷗羣。建德潮已盡，新安江又分。回看嚴子瀨，朗詠謝安文。雨過暮山碧，猨吟秋日曛。吳洲不可到，刷鬢爲思君。
奉和杜相公長興新宅即事呈元相公 李嘉祐 
意有空門樂，居無甲第奢。經過容法侶，雕飾讓侯家。隱樹重簷肅，開園一逕斜。據梧聽好鳥，行藥寄名花。夢蝶留清簟，垂貂坐絳紗。當山不掩戶，映日自傾茶。雅望歸安石，深知在叔牙。還成吉甫頌，贈荅比瑤華。
江湖秋思 李嘉祐 
趨陪禁掖鴈行隨，遷向江潭鶴髮垂。素浪遙疑八谿水，清楓忽似萬年枝。嵩南春徧傷魂夢，壺口雲深隔路岐。共望漢朝多霈澤，蒼蠅早晚得先知。
送朱中舍游江東 李嘉祐 
孤城郭外送王孫，越水吳洲共爾論。野寺山邊斜有逕，漁家竹裏半開門。青楓獨映搖前浦，白鷺閑飛過遠村。若到西陵征戰處，不堪秋草自傷魂。
送竇拾遺赴朝因寄中書十七弟 李嘉祐 
自歎未霑黃紙詔，那堪遠送赤墀人。老爲僑客偏相戀，素是詩家倍益親。妻兒共載無羈思，鴛鷺同行不負身。憑爾將書通令弟，唯論華髮愧頭巾。
自蘇臺至望亭驛人家盡空春物增思悵然有作因寄從弟紓 李嘉祐 
南浦菰蔣覆白蘋，東吳黎庶逐黃巾。野棠自發空臨水，江燕初歸不見人。遠岫依依如送客，平田渺渺獨傷春。那堪回首長洲苑，烽火年年報虜塵。
承恩量移宰江邑臨鄱江悵然之作 李嘉祐 
四年謫宦滯江城，未厭門前鄱水清。誰言宰邑化黎庶，欲別雲山如弟兄。雙鷗爲底無心狎，白髮從他遶鬢生。惆悵閑眠臨極浦，夕陽秋草不勝情。
題靈臺縣東山村主人 李嘉祐  黄河
處處征胡人漸稀，山村寥落暮煙微。門臨莽蒼經年閉，身逐嫖姚幾日歸。貧妻白髮輸殘稅，餘寇黃河未解圍。天子如今能用武，祗應歲晚息兵機。
同皇甫冉登重玄閣 李嘉祐 
高閣朱欄不厭遊，蒹葭白水遶長洲。孤雲獨鳥川光暮，萬井千山海色秋。清梵林中人轉靜，夕陽城上角偏愁。誰憐遠作秦吳別，離恨歸心雙淚流。
宋州東登望題武陵驛 李嘉祐 
梁宋人稀鳥自啼，登艫一望倍含悽。白骨半隨河水去，黃雲猶傍郡城低。平陂戰地花空落，舊苑春田草未齊。明主頻移虎符守，幾時行縣向黔黎。
晚登江樓有懷 李嘉祐 
獨坐南樓佳興新，青山綠水共爲隣。爽氣遙分隔浦岫，斜光偏照渡江人。心閑鷗鳥時相近，事簡魚竿私自親。只憶帝京不可到，秋琴一弄欲沾巾。
遊徐城河忽見清淮因寄趙八 李嘉祐 
自緣遲暮憶滄洲，翻愛南河濁水流。初過重陽惜殘菊，行看舊浦識羣鷗。朝霞映日同歸處，暝柳搖風欲別秋。長恨相逢即分首，含情掩淚獨回頭。
題遊仙閣白公廟 李嘉祐 
仙冠輕舉竟何之，薜荔緣堦竹映祠。甲子不知風馭日，朝昏唯見雨來時。霓旌翠蓋終難遇，流水青山空所思。逐客自憐雙鬢改，梵香多負白雲期。
送鄭正則漢陽迎婦 李嘉祐 
錦字相催鳥急飛，郎君暫脫老萊衣。遙想雙眉待人畫，行看五馬送潮歸。望夫山上花猶發，新婦江邊鶯未稀。令秩和鳴真可羨，此行誰道負春輝。
送皇甫冉往安宜 李嘉祐 
江臯盡日唯煙水，君向白田何日歸。楚地蒹葭連海逈，隋朝楊柳映堤稀。津樓故市無行客，山館荒城閉落暉。若問行人與征戰，使君雙淚定霑衣。
晚發咸陽寄同院遺補 李嘉祐 
征戰初休草又衰，咸陽晚眺淚堪垂。去路全無千里客，秋田不見五陵兒。秦家故事隨流水，漢代高墳對石碑。回首青山獨不語，羨君談笑萬年枝。
早秋京口旅泊章侍御寄書相問因以贈之時七夕 李嘉祐  七夕情人节 七夕节
移家避寇逐行舟，厭見南徐江水流。吳越征徭非舊日，秣陵凋弊不宜秋。千家閉戶無砧杵，七夕何人望斗牛。祗有同時驄馬客，偏宜尺牘問窮愁。
秋曉招隱寺東峰茶宴送內弟閻伯均歸江州 李嘉祐 
萬畦新稻傍山村，數里深松到寺門。幸有香茶留穉子，不堪秋草送王孫。煙塵怨別唯愁隔，井邑蕭條誰忍論。莫怪臨歧獨垂淚，魏舒偏念外家恩。
送嚴員外 李嘉祐  写雨 送别 怀才不遇 雨
春風倚櫂闔閭城，水國春寒陰復晴。細雨濕衣看不見，閑花落地聽無聲。日斜江上孤帆影，草綠湖南萬里情。君去若逢相識問，青袍今已誤儒生。
赴南中留別褚七少府湖上林亭 李嘉祐 
種田東郭傍春陂，萬事無情把釣絲。綠竹放侵行逕裏，青山常對卷簾時。紛紛花發門空閉，寂寂鶯啼日更遲。從此別君千萬里，白雲流水憶佳期。
與從弟正字從兄兵曹宴集林園 李嘉祐 
竹窓松戶有佳期，美酒香茶慰所思。輔嗣外生還解易，惠連羣從總能詩。簷前花落春深後，谷裏鶯啼日暮時。去路歸程仍待月，垂韁不控馬行遲。
酬皇甫十六侍御曾見寄 李嘉祐 
自顧衰容累玉除，忽承優詔赴銅魚。江頭鳥避青旄節，城裏人迎露網車。長沙地近悲才子，古郡山多憶舊廬。更枉新詩思何苦，離騷愁處亦無如。
暮春宜陽郡齋愁坐忽枉劉七侍御新詩因以酬答 李嘉祐 
子規夜夜[啼]櫧葉，遠道逢春半是愁。芳草伴人還易老，落花隨水亦東流。山臨睥睨恆多雨，地接瀟湘畏及秋。唯羨君爲周柱史，手持黃紙到滄洲。
送舍弟 李嘉祐 
諸謝偏推永嘉守，三何獨許水曹郎。老兄鄙思難儔匹，令弟清詞堪比量。疊嶂入雲藏古寺，高秋背月轉南湘。定知馬上多新句，早寄袁溪當八行。
送從弟永任饒州錄事參軍 李嘉祐 
一官萬里向千溪，水宿山行魚浦西。日晚長煙高岸近，天寒積雪遠峰低。蘆花渚裏鴻相呌，苦竹叢邊猨暗啼。聞道慈親倚門待，到時蘭葉正萋萋。
送馬將軍奏事畢歸滑州使幕 李嘉祐  黄河
吳門別後蹈滄州，帝里相逢俱白頭。自歎馬卿常帶病，還嗟李廣未封侯。棠梨宮裏瞻龍衮，細柳營前著豹裘。想到滑臺桑葉落，黃河東注荻花秋。
聞逝者自驚 李嘉祐 
亦知死是人間事，年老聞之心自疑。黃卷清琴總爲累，落花流水共添悲。願將從藥看真訣，又欲休官就本師。兒女眼前難喜捨，彌憐雙鬢漸如絲。
傷歙州陳二使君 李嘉祐 
憐君辭滿臥滄洲，一旦云亡萬事休。慈母斷腸妻獨泣，寒雲慘色水空流。江村故老長懷惠，山路孤猨亦共愁。寂寞荒墳近漁浦，野松孤月即千秋。
白田西憶楚州使君弟 李嘉祐 
山陽郭裏無潮，野水自向新橋。魚網平鋪荷葉，鷺鷥閑步稻苗。秣陵歸人惆悵，楚地連山寂寥。却憶士龍賓閣，清琴綠竹蕭蕭。
送陸澧還吳中 李嘉祐 
瓜步寒潮送客，楊花暮雨霑衣。故鄉南望何處，春水連天獨歸。
春日憶家 李嘉祐 
自覺勞鄉夢，無人見客心。空餘庭草色，日日伴愁襟。
遠寺鐘 李嘉祐 
疎鐘何處來，度竹兼拂水。漸逐微風聲，依依猶在耳。
白鷺 李嘉祐 
江南淥水多，顧影逗輕波。落日秦雲裏，山高奈若何。
夜宴南陵留別 李嘉祐  离别 月夜 冬天
雪滿前庭月色閑，主人留客未能還。預愁明日相思處，匹馬千山與萬山。
題前溪館 李嘉祐 
兩年謫宦在江西，舉目雲山要自迷。今日始知風土異，潯陽南去鷓鴣啼。
過烏公山寄錢起員外 李嘉祐 
雨過青山猨呌時，愁人淚點石榴枝。無端王事還相繫，腸斷蒹葭君不知。
寄王舍人竹樓 李嘉祐  写物 抒情 闲适 赞美 隐居
傲吏身閑笑五侯，西江取竹起高樓。南風不用蒲葵扇，紗帽閑眠對水鷗。
韋潤州後亭海榴 李嘉祐 
江上年年小雪遲，年光獨報海榴知。寂寂山城風日暖，謝公含笑向南枝。
送崔十一弟歸北京 李嘉祐 
潘郎美貌謝公詩，銀印花驄年少時。楚地江臯一爲別，晉山沙水獨相思。
訪韓司空不遇 李嘉祐 
圖畫風流似長康，文詞體格效陳王。蓬萊對去歸常晚，叢竹閑飛滿夕陽。
題道虔上人竹房 李嘉祐 
詩思禪心共竹閑，任他流水向人間。手持如意高窓裏，斜日沿江千萬山。
秋朝木芙蓉 李嘉祐 
水面芙蓉秋已衰，繁條到是著花時。平明露滴垂紅臉，似有朝愁暮落悲。
袁江口憶王司勳王吏部二郎中起居十七弟 李嘉祐 
京華不啻三千里，客淚如今一萬雙。若個最爲相憶處，青楓黃竹入袁江。
答泉州薛播使君重陽日贈酒 李嘉祐 
欲強登高無力去，籬邊黃菊爲誰開。共知不是潯陽郡，那得王弘送酒來。
題張公洞 李嘉祐 
空山杳杳鸞鳳飛，神仙門戶開翠微。主人白髮雪霞衣，松間留我談玄機。
句 李嘉祐 
水田飛白鷺，夏木囀黃鸝。白馬撼金珂，紛紛侍從多。身居驃騎幕，家住滹沱河。溪北映初星。
和孟虔州閑齋即事 包何 
古郡鄰江嶺，公庭半薜蘿。府僚閑不入，山鳥靜偏過。睥睨臨花柳，欄干枕芰荷。麥秋今欲至，君聽兩岐歌。
同李郎中淨律院梡子樹 包何 
本梡稀難識，沙門種則生。葉殊經寫字，子爲佛稱名。濾水澆新長，燃燈暖更榮。亭亭無別意，只是勸修行。
同閻伯均宿道士觀有述 包何 
南國佳人去不迴，洛陽才子更須媒。綺琴白雪無心弄，羅幌清風到曉開。冉冉修篁依戶牖，迢迢列宿映樓臺。縱令奔月成仙去，且作行雲入夢來。
送烏程王明府貶巴江 包何 
一片孤帆無四鄰，北風吹過五湖濱。相看盡是江南客，獨有君爲嶺外人。
同舍弟佶班韋二員外秋苔對之成詠 包何 
每看苔蘚色，如向簿書閑。幽思纏芳樹，高情寄遠山。雨痕連地綠，日色出林斑。却笑興公賦，臨危滑石間。
和苗員外寓直中書 包何 
朝列稱多士，君家有二難。貞爲臺裏柏，芳作省中蘭。夜宿分曹闊，晨趨接武歡。每憐雙闕下，鴈序入鴛鸞。
闕下芙蓉 包何 
一人理國致昇平，萬物呈祥助聖明。天上河從闕下過，江南花向殿前生。慶雲垂蔭開難落，湛露爲珠滿不傾。更對樂懸張宴處，歌工欲奏採蓮聲。
送韋侍御奉使江嶺諸道催青苗錢 包何 
近遠從王事，南行處處經。手持霜簡白，心在夏苗青。迴鴈書應報，愁猨夜屢聽。因君使絕域，方物盡來庭。
和程員外春日東郊即事 包何 
郎官休浣憐遲日，野老歡娛爲有年。幾處折花驚蝶夢，數家留葉待蠶眠。藤垂宛地縈珠履，泉迸侵堦浸綠錢。直到閉關朝謁去，鶯聲不散柳含煙。
裴端公使院賦得隔簾見春雨 包何 
細雨未成霖，垂簾但覺陰。唯看上砌濕，不遣入簷深。度隟霑霜簡，因風潤綺琴。須移戶外屨，簷溜夜相侵。
相里使君第七男生日 包何 
取妻生子復生男，獨有君家衆所談。荀氏八龍唯欠一，桓山四鳳已過三。他時幹蠱聲名著，今日懸弧宴樂酣。誰道衆賢能繼體，須知箇箇出於藍。
婺州留別鄧使君 包何 
西掖馳名久，東陽出守時。江山婺女分，風月隱侯詩。別恨雙溪急，留歡五馬遲。迴舟映沙嶼，未遠剩相思。
寄楊侍御 包何 
一官何幸得同時，十載無媒獨見遺。今日不論腰下組，請君看取鬢邊絲。
賦得秤送孟孺卿 包何 
願以金秤鎚，因君贈別離。鉤懸新月吐，衡舉衆星隨。掌握須平執，錙銖必盡知。由來投分審，莫放弄權移。
長安曉望寄崔補闕 包何 
迢遞山河擁帝京，參差宮殿接雲平。風吹曉漏經長樂，柳帶晴煙出禁城。天淨笙歌臨路發，日高車馬隔塵行。自憐久滯諸生列，未得金閨籍姓名。
送蕭穎士赴東府得路字 賈邕 
子欲適東周，門人盈岐路。高標信難仰，薄官非始務。綿邈千里途，裴回四郊暮。征車日云遠，撫己慙深顧。
送蕭穎士赴東府得適字 劉舟 
大名掩諸古，獨斷無不適。德遂天下宗，官爲幕中客。驪山浮雲散，灞岸零雨夕。請業非遠期，圓光再生魄。
送蕭穎士赴東府得還字 房白 
夫子高世蹟，時人不可攀。今予亦云幸，謬得承溫顏。良策資入幕，遂行從近關。青春灞亭別，此去何時還。
送蕭穎士赴東府得引字 元晟 
吾見夫子德，誰云習相近。數仞不可窺，言味終難盡。處喧慮常澹，作吏心亦隱。更有嵩少峰，東南爲勝引。
送蕭穎士赴東府得淺字 劉太沖 
吾師繼微言，贊述在墳典。寸祿聊自資，平生宦情鮮。逶遲東州路，春草深復淺。日遠夫子門，中心曷由展。
送蕭穎士赴東府得草字 姚發 
天生良史筆，浪跡擅文藻。中夏授參謀，東夷願聞道。行軒翫春日，餞席藉芳草。幸得師季良，欣留篋笥寶。
送蕭穎士赴東府得往字 鄭愕 
斤溪數畝田，素心擬長往。繄君曲得引，使我纓俗網。風塵豈不勞，道義成心賞。春郊桃李月，忍此戒征兩。
送蕭穎士赴東府得散字 殷少野 
官閑幕府下，聊以任縱誕。文學魯仲尼，高標嵇中散。出門時雨潤，對酒春風暖。感激知己恩，別離魂欲斷。
送蕭穎士赴東府得君字 鄔載 
策名十二載，獨立先斯文。邇來及門者，半已昇青雲。青雲豈無姿，黃鵠素不羣。一辭芸香吏，幾歲滄江濆。散職既不羈，天聽亦昭聞。雖承急賢詔，未謁陶唐君。薄俸還自急，此言那足云。和風媚東郊，時物滋南薰。蕙草正可摘，豫章猶未分。宗師忽千里，使我心氛氳。
奉陪韋中丞使君遊鶴林寺 皇甫曾 
古寺傳燈久，層城閉閣閑。香花同法侶，旌斾入深山。寒磬虛空裏，孤雲起滅間。謝公憶高臥，徒御欲東還。
奉送杜侍御還京 皇甫曾 
罷戰回龍節，朝天上鳳池。寒生五湖道，春入萬年枝。召化多遺愛，胡清已畏知。懷恩偏感別，墮淚向旌麾。
酬鄭侍御秋夜見寄 皇甫曾 
搖落空林夜，河陽興已生。未辭公府步，知結遠山情。高柳風難定，寒泉月助明。袁公方臥雪，尺素及柴荆。
送李中丞歸本道 皇甫曾 
上將還專席，雙旌復出秦。關河三晉路，賓從五原人。孤戍雲連海，平沙雪度春。
和謝舍人雪夜寓直 皇甫曾 
禁省夜沈沈，春風雪滿林。滄洲歸客夢，青瑣近臣心。揮翰宣鳴玉，承恩在賜金。建章寒漏起，更助掖垣深。
哭陸處士 皇甫曾 
從此無期見，柴門對雪開。二毛逢世難，萬恨掩泉臺。返照空堂夕，孤城弔客迴。漢家偏訪道，猶畏鶴書來。
題贈吳門邕上人 皇甫曾 
春山唯一室，獨坐草萋萋。身寂心成道，花閑鳥自啼。細泉松徑裏，返景竹林西。晚與門人別，依依出虎溪。
送陸鴻漸山人採茶回 皇甫曾 
千峯待逋客，香茗復叢生。採摘知深處，烟霞羨獨行。幽期山寺遠，野飯石泉清。寂寂燃燈夜，相思一磬聲。
寄劉員外長卿 皇甫曾 
南憶新安郡，千山帶夕陽。斷猨知夜久，秋草助江長。疎髮應成素，青松獨耐霜。愛才稱漢主，題柱待回鄉。
送元侍御充使湖南 皇甫曾 
雲夢南行盡，三湘萬里流。山川重分手，徒御亦悲秋。白簡勞王事，清猨助客愁。離羣復多病，歲晚憶滄洲。
晚至華陰 皇甫曾 
臘盡促歸心，行人及華陰。雲霞仙掌出，松柏古祠深。野渡冰生岸，寒川燒隔林。溫泉看漸近，宮樹晚沈沈。
送孔徵士 皇甫曾 
谷口山多處，君歸不可尋。家貧青史在，身老白雲深。掃雪開松徑，疏泉過竹林。餘生負丘壑，相送亦何心。
秋興 皇甫曾 
流螢與落葉，秋晚共紛紛。返照城中盡，寒砧雨外聞。離人見衰鬢，獨鶴暮何羣。楚客在千里，相思看碧雲。
送少微上人東南遊 皇甫曾 
石梁人不到，獨往更迢迢。乞食山家少，尋鐘野寺遙。松門風自掃，瀑布雪難消。秋夜聞清梵，餘音逐海潮。
送韋判官赴閩中 皇甫曾 
孤棹閩中客，雙旌海上軍。路人從北少，海水向南分。野鶴傷秋別，林猨忌夜聞。漢家崇亞相，知子遠邀勳。
送人還荆州 皇甫曾  洞庭湖 送别
草色隨驄馬，悠悠同出秦。水傳雲夢曉，山接洞庭春。帆影連三峽，猨聲近四隣。青門一分手，難見杜陵人。
寄淨虛上人初至雲門 皇甫曾 
寒蹤白雲裏，法侶自提攜。竹徑通城下，松門隔水西。方同沃洲去，不似武陵迷。彷彿方知處，高峯是會稽。
春和杜相公移入長興宅奉呈諸宰執 皇甫曾 
欲向幽偏適，還從絕地移。秦官鼎食貴，堯世土階卑。戟戶槐陰滿，書窗竹葉垂。才分午夜漏，遙隔萬年枝。北闕深恩在，東林遠夢知。日斜門掩暎，山遠樹參差。論道齊鴛翼，題詩憶鳳池。從公亦何幸，長與珮聲隨。
山下泉 皇甫曾 
漾漾帶山光，澄澄倒林影。那知石上喧，却憶山中靜。
早朝日寄所知 皇甫曾 
長安雪夜見歸鴻，紫禁朝天拜舞同。曙色漸分雙闕下，漏聲遙在百花中。爐煙乍起開仙仗，玉佩纔成引上公。共荷發生同雨露，不應黃葉久隨風。
秋夕寄懷契上人 皇甫曾 
已見槿花朝委露，獨悲孤鶴在人羣。真僧出世心無事，靜夜名香手自焚。窗臨絕澗聞流水，客至孤峯掃白雲。更想清晨誦經處，獨看松上雪紛紛。
張芬見訪郊居作 皇甫曾 
林中雨散早涼生，已有迎秋促織聲。三徑荒蕪羞對客，十年衰老愧稱兄。愁心自惜江蘺晚，世事方看木槿榮。君若罷官攜手日，尋山莫算白雲程。
奉寄中書王舍人 皇甫曾 
腰金載筆謁承明，至道安禪得此生。西掖幾年綸綍貴，東山遙夜薜蘿情。風傳刻漏星河曙，月上梧桐雨露清。聖主好文誰爲薦，閉門空賦子虛成。
送湯中丞和蕃 皇甫曾 
繼好中司出，天心外國知。已傳堯雨露，更說漢威儀。隴上應回首，河源復載馳。孤峯問徒御，空磧見旌麾。春草鄉愁起，邊城旅夢移。莫嗟行遠地，此去荅恩私。
送和西蕃使 皇甫曾 
白簡初分命，黃金已在腰。恩華通外國，徒御發中朝。雨雪從邊起，旌旗上隴遙。暮天沙漠漠，空磧馬蕭蕭。寒路隨河水，關城見柳條。和戎先罷戰，知勝霍嫖姚。
送王相公赴幽州 皇甫曾 
台衮兼戎律，勤憂秉化元。鳳池東掖寵，龍節北方尊。長路山河轉，前驅鼓角喧。人安布時令，地遠荅君恩。暮日平沙迥，秋風大斾翻。漁陽在天末，戀別信陵門。
送徐大夫赴南海 皇甫曾 
舊國當分閫，天涯荅聖私。大軍傳羽檄，老將拜旌旗。位重登壇後，恩深弄印時。何年諫獵賦，今日飲泉詩。海內求民瘼，城隅見島夷。由來黃霸去，自有上台期。
贈沛禪師 皇甫曾  衡山
南嶽滿湘沅，吾師經利涉。身歸沃洲老，名與支公接。淨教傳荆吳，道緣止漁獵。觀空色不染，對境心自愜。室中人寂寞，門外山重疊。天台積幽夢，早晚當負笈。
遇風雨作 皇甫曾 
草草理夜裝，涉江又登陸。望路殊未窮，指期今已促。傳呼戒徒馭，振轡轉林麓。陰雲擁巖端，霑雨當山腹。震雷如在耳，飛電來照目。獸跡不敢窺，馬蹄惟務速。虔心若齋禱，濡體如沐浴。萬竅相怒號，百泉暗奔瀑。危梁慮足跌，峻坂憂車覆。問我何以然，前日愛微祿。轉知人代事，纓組乃徽束。向若家居時，安枕春夢熟。遵途稍已近，候吏來相續。曉霽心始安，林端見初旭。
送商州杜中丞赴任 皇甫曾 
安康地理接商於，帝命專城總賦輿。夕拜忽辭青瑣闥，晨裝獨捧紫泥書。深山古驛分騶騎，芳草閑雲逐隼旟。綺皓清風千古在，因君一爲謝巖居。
送著公歸越 皇甫曾 
誰能愁此別，到越會相逢。長憶雲門寺，門前千萬峯。石牀埋積雪，山路倒枯松。莫學白居士，無人知去蹤。
錫杖歌送明楚上人歸佛川 皇甫曾 
上人遠自西天至，頭陀行遍南朝寺。口翻貝葉古字經，手持金策聲泠泠。護法護身惟振錫，石瀨雲溪深寂寂。乍來松徑風露寒，遙暎霜天月成魄。後夜空山禪誦時，寥寥挂在枯樹枝。真法嘗傳心不住，東西南北隨緣路。佛川此去何時迴，應真莫便遊天台。
玉山嶺上作 皇甫曾 
悠悠驅匹馬，征路上連岡。晚翠深雲竇，寒臺淨石梁。秋花偏似雪，楓葉不禁霜。愁見前程遠，空郊下夕陽。
國子柳博士兼領太常博士輙申賀贈 皇甫曾 
博士本秦官，求才帖職難。臨風曲臺淨，對月碧池寒。講學分陰重，齋祠曉漏殘。朝衣辨色處，雙綬更宜看。
贈老將 皇甫曾 
白草黃雲塞上秋，曾隨驃騎出幷州。轆轤劒折虯髯白，轉戰功多獨不侯。
銅雀妓 高適 
日暮銅雀迥，秋深玉座清。蕭森松柏望，委鬱綺羅情。君恩不再得，妾舞爲誰輕。
塞下曲 高適  战争 边塞 壮志
結束浮雲駿，翩翩出從戎。且憑天子怒，復倚將軍雄。萬鼓雷殷地，千旗火生風。日輪駐霜戈，月魄懸琱弓。青海陣雲匝，黑山兵氣衡。戰酣太白高，戰罷旄頭空。萬里不惜死，一朝得成功。畫圖騏麟閣，入朝明光宮。大笑向文士，一經何足窮。古人昧此道，往往成老翁。
塞上 高適 
東出盧龍塞，浩然客思孤。亭堠列萬里，漢兵猶備胡。邊塵漲北溟，虜騎正南驅。轉鬬豈長策，和親非遠圖。惟昔李將軍，按節出皇都。總戎掃大漠，一戰擒單于。常懷感激心，願效縱橫謨。倚劒欲誰語，關河空鬱紆。
薊門行五首 一 高適 
薊門逢古老，獨立思氛氳。一身既零丁，頭鬢白紛紛。勳庸今已矣，不識霍將軍。
薊門行五首 二 高適 
漢家能用武，開拓窮異域。戍卒厭糠覈，降胡飽衣食。關亭試一望，吾欲淚沾臆。
薊門行五首 三 高適 
邊城十一月，雨雪亂霏霏。元戎號令嚴，人馬亦輕肥。羌胡無盡日，征戰幾時歸。
薊門行五首 四 高適 
幽州多騎射，結髮重橫行。一朝事將軍，出入有聲名。紛紛獵秋草，相向角弓鳴。
薊門行五首 五 高適 
黯黯長城外，日沒更煙塵。胡騎雖憑陵，漢兵不顧身。古樹滿空塞，黃雲愁殺人。
效古贈崔二 高適  写景 抒情 边塞 讽刺 愤懑
十月河洲時，一看有歸思。風飆生慘烈，雨雪暗天地。我輩今胡爲，浩哉迷所至。緬懷當塗者，濟濟居聲位。邈然在雲霄，寧肯更淪躓。周旋多燕樂，門館列車騎。美人芙蓉姿，狹室蘭麝氣。金鑪陳獸炭，談笑正得意。豈論草澤中，有此枯槁士。我慙經濟策，久欲甘棄置。君負縱橫才，如何尚顦顇。長歌增鬱怏，對酒不能醉。窮達自有時，夫子莫下淚。
東平留贈狄司馬 高適 
古人無宿諾，茲道以爲難。萬里赴知己，一言誠可歎。馬蹄經月窟，劒術指樓蘭。地出北庭盡，城臨西海寒。森然瞻武庫，則是弄儒翰。入幕綰銀綬，乘軺兼鐵冠。練兵日精銳，殺敵無遺殘。獻捷見天子，論功俘可汗。激昂丹墀下，顧盼青雲端。誰謂縱橫策，翻爲權勢干。將軍既坎壈，使者亦辛酸。耿介挹三事，羇離從一官。知君不得意，他日會鵬摶。
過盧明府有贈 高適 
良吏不易得，古人今可傳。靜然本諸已，以此知其賢。我行挹高風，羨爾兼少年。胸懷豁清夜，史漢如流泉。明日復行春，逶迤出郊壇。登高見百里，桑野鬱芊芊。時平俯鵲巢，歲熟多人烟。奸猾唯閉戶，逃亡歸種田。廻軒自郭南，老幼滿馬前。皆賀蠶農至，而無徭役牽。君觀黎庶心，撫之誠萬全。何幸逢大道，願言烹小鮮。能奏明廷主，一試武城弦。
單父逢鄧司倉覆倉庫因而有贈 高適 
邦牧今坐嘯，羣賢趨紀綱。四人忽不擾，耕者遙相望。粲粲府中妙，授詞如履霜。炎炎伏熱時，草木無晶光。匹馬度睢水，清風何激揚。校緡閱帑藏，發廩欣斯箱。邂逅得相逢，歡言至夕陽。開襟自公餘，載酒登琴堂。舉桮挹山川，寓目窮毫芒。白鳥向田盡，青蟬歸路長。醉中不惜別，況乃正遊梁。
薊門不遇王之[渙]郭密之因以留贈 高適 
適遠登薊丘，茲晨獨搔屑。賢交不可見，吾願終難說。迢遞千里遊，羇離十年別。才華仰清興，功業嗟芳節。曠蕩阻雲海，蕭條帶風雪。逢時事多謬，失路心彌折。行矣勿重陳，懷君但愁絕。
苦雨寄房四昆季 高適 
獨坐見多雨，況茲兼索居。茫茫十月交，窮陰千里餘。彌望無端倪，北風擊林箊。白日渺難覩，黃雲爭卷舒。安得造化功，曠然一掃除。滴瀝簷宇愁，寥寥談笑疎。泥塗擁城郭，水潦盤丘墟。惆悵憫田農，裴回傷里閭。曾是力井稅，曷爲無斗儲。萬事切中懷，十年思上書。君門嗟緬邈，身計念居諸。沈吟顧草茅，鬱怏任盈虛。黃鵠不可羨，雞鳴時起予。故人平臺側，高館臨通衢。兄弟方荀陳，才華冠應徐。彈棊自多暇，飲酒更何如。知人想林宗，直道慙史魚。攜手風流在，開襟鄙吝祛。寧能訪窮巷，相與對園蔬。
和賀蘭判官望北海作 高適 
聖代務平典，輶軒推上才。迢遙溟海際，曠望滄波開。四牡未遑息，三山安在哉。巨鼇不可釣，高浪何崔嵬。湛湛朝百谷，茫茫連九垓。挹流納廣大，觀異增遲廻。日出見魚目，月圓知蚌胎。跡非想像到，心以精靈猜。遠色帶孤嶼，虛聲涵殷雷。風行越裳貢，水遏天吳災。攬轡隼將擊，忘機鷗復來。緣情韻騷雅，獨立遺塵埃。吏道竟殊用，翰林仍忝陪。長鳴謝知己，所媿非龍媒。
和崔二少府登楚丘城作 高適 
故人亦不遇，異縣久棲託。辛勤失路意，感歎登樓作。清晨眺原野，獨立窮寥廓。雲散芒碭山，水還睢陽郭。繞梁即襟帶，封衛多漂泊。事古悲城池，年豐愛墟落。相逢俱未展，攜手空蕭索。何意千里心，仍求百金諾。公侯皆我輩，動用在謀略。聖心思賢才，朅來刈葵藿。
酬司空璲少府 高適 
飄颻未得意，感激與誰論。昨日遇夫子，仍欣吾道存。江山滿詞賦，札翰起涼溫。吾見風雅作，人知德業尊。驚飆蕩萬木，秋氣屯高原。燕趙何蒼茫，鴻雁來翩翻。此時與君別，握手欲無言。
酬李少府 高適 
出塞魂屢驚，懷賢意難說。誰知吾道間，乃在客中別。日夕捧瓊瑤，相思無休歇。伊人雖薄宦，舉代推高節。述作凌江山，聲華滿冰雪。一登薊丘上，四顧何慘烈。來雁無盡時，邊風正騷屑。將從崖谷遁，且與沈浮絕。君若登青雲，余當投魏闕。
酬裴秀才 高適 
男兒貴得意，何必相知早。飄蕩與物永，躊跎覺年老。長卿無產業，季子慙妻嫂。此事難重陳，未於衆人道。
奉酬北海李太守丈人夏日平陰亭 高適 
天子股肱守，丈人山嶽靈。出身侍丹墀，舉翮凌青冥。當昔皇運否，人神俱未寧。諫官莫敢議，酷吏方專刑。谷永獨言事，匡衡多引經。兩朝納深衷，萬乘無不聽。盛烈播南史，雄詞豁東溟。誰謂整隼旟，翻然憶柴扃。寄書汶陽客，廻首平陰亭。開封見千里，結念存百齡。隱軫江山麗，氛氳蘭茝馨。自憐遇時休，漂泊隨流萍。春野變木德，夏天臨火星。一生徒羨魚，四十猶聚螢。從此日閑放，焉能懷拾青。
酬馬八效古見贈 高適 
深崖無綠竹，秀色徒氛氳。時代種桃李，無人顧此君。奈何冰雪操，尚與蒿萊羣。願託靈仙子，一聲吹入雲。
酬鴻臚裴主簿雨後睢陽北樓見贈之作 高適 
暮霞照新晴，歸雲猶相逐。有懷晨昏暇，相見登眺目。問禮侍彤襜，題詩訪茅屋。高樓多古今，陳事滿陵谷。地久微子封，臺餘孝王築。裴回顧霄漢，豁達俯川陸。遠水對秋城，長天向喬木。公門何清淨，列戟森已肅。不歎攜手稀，恆思着鞭速。終當拂羽翰，輕舉隨鴻鵠。
酬裴員外以詩代書 高適 
少時方浩蕩，遇物猶塵埃。脫略身外事，交遊天下才。單車入燕趙，獨立心悠哉。寧知戎馬間，忽展平生懷。且欣清論高，豈顧夕陽頹。題詩碣石館，縱酒燕王臺。北望沙漠垂，漫天雪皚皚。臨邊無策略，覽古空裴回。樂毅吾所憐，拔齊翻見猜。荆卿吾所悲，適秦不復廻。然諾多死地，公忠成禍胎。與君從此辭，每恐流年催。如何俱老大，始復忘形骸。兄弟真二陸，聲名連八裴。乙未將星變，賊臣候天災。胡騎犯龍山，乘輿經馬嵬。千官無倚着，萬姓徒悲哀。誅呂鬼神動，安劉天地開。奔波走風塵，倏忽值雲雷。擁旄出淮甸，入幕徵楚材。誓當剪鯨鯢，永以竭駑駘。小人胡不仁，讒我成死灰。賴得日月明，照耀無不該。留司洛陽宮，詹府唯蒿萊。是時掃氛祲，尚未殲渠魁。背河列長圍，師老將亦乖。歸軍劇風火，散卒爭椎埋。一夕瀍洛空，生靈悲曝腮。衣冠投草莽，予欲馳江淮。登頓宛葉下，棲遑襄鄧隈。城池何蕭條，邑屋更崩摧。縱橫荆棘叢，但見瓦礫堆。行人無血色，戰骨多青苔。遂除彭門守，因得朝玉階。激昂仰鵷鷺，獻替欣鹽梅。驅傳及遠蕃，憂思鬱難排。罷人紛爭訟，賦稅如山崖。所思在畿甸，曾是魯宓儕。自從拜郎官，列宿煥天街。那能訪遐僻，還復寄瓊瓌。金玉本高價，塤箎終易諧。朗詠臨清秋，涼風下庭槐。何意寇盜間，獨稱名義偕。辛酸陳侯誄，歎息季鷹杯。白日屢分手，青春不再來。臥看中散論，愁憶太常齋。酬贈徒爲爾，長歌還自咍。
酬龐十兵曹 高適 
憶昔遊京華，自言生羽翼。懷書訪知己，末路空相識。許國不成名，還家有慙色。託身從𤱶畝，浪跡初自得。雨澤感天時，耕耘忘帝力。同人洛陽至，問我睢水北。遂爾款津涯，淨然見胸臆。高談懸物象，逸韻投翰墨。別岸迥無垠，海鶴鳴不息。梁城多古意，攜手共悽惻。懷賢想鄒枚，登高思荆棘。世情惡疵賤，之子憐孤直。酬贈感幷深，離憂豈終極。
同呂員外酬田著作幕門軍西宿盤山秋夜作 高適 
磧路天早秋，邊城夜應永。遙傳戎旅作，已報關山冷。上將頓盤阪，諸軍徧泉井。綢繆閫外書，慷慨幕中請。能使勳業高，動令氛霧屏。遠途能自致，短步終難騁。羽翮時一看，窮愁始三省。人生感然諾，何啻若形影。白髮知苦心，陽春見佳境。星河連塞絡，刁斗兼山靜。憶君霜露時，使我空引領。
酬祕書弟兼寄幕下諸公 高適 
亞相膺時傑，羣才遇良工。翩翩幕下來，拜賜甘泉宮。信知命世奇，適會非常功。侍御執邦憲，清詞煥春叢。末路望繡衣，他時常發蒙。孰云三軍壯，懼我彈射雄。誰謂萬里遙，在我樽俎中。光祿經濟器，精微自深衷。前席屢榮問，長城兼在躬。高縱激頹波，逸翮馳蒼穹。將副節制籌，欲令沙漠空。司業志應徐，雅度思沖融。相思三十年，憶昨猶兒童。今來抱青紫，忽若披鵷鴻。說劒增慷慨，論交持始終。祕書即吾門，虛白無不通。多才陸平原，碩學鄭司農。獻封到關西，獨步歸山東。永意久知處，嘉言能亢宗。客從梁宋來，行役隨轉蓬。酬贈欣元弟，憶賢瞻數公。游鱗戲滄浪，鳴鳳棲梧桐。並負垂天翼，俱乘破浪風。眈眈天府間，偃仰誰敢同。何意搆廣廈，翻然顧雕蟲。應知阮步兵，惆悵此途窮。
淇上酬薛三據兼寄郭少府微 高適 
自從別京華，我心乃蕭索。十年守章句，萬事空寥落。北上登薊門，茫茫見沙漠。倚劒對風塵，慨然思衛霍。拂衣去燕趙，驅馬悵不樂。天長滄洲路，日暮邯鄲郭。酒肆或淹留，漁潭屢棲泊。獨行備艱險，所見窮善惡。永願拯芻蕘，孰云干鼎鑊。皇情念淳古，時俗何浮薄。理道資任賢，安人在求瘼。故交負靈奇，逸氣抱謇諤。隱軫經濟具，縱橫建安作。才望忽先鳴，風期無宿諾。飄颻勞州縣，迢遞限言謔。東馳眇貝丘，西顧彌虢略。淇水徒自流，浮雲不堪託。吾謀適可用，天路豈寥廓。不然買山田，一身與耕鑿。且欲同鷦鷯，焉能志鴻鵠。
酬岑二十主簿秋夜見贈之作 高適 
舍下蛩亂鳴，居然自蕭索。緬懷高秋興，忽枉清夜作。感物我心勞，涼風驚二毛。池枯菡萏死，月出梧桐高。如何異鄉縣，復得交才彥。汨沒嗟後時，蹉跎耻相見。箕山別來久，魏闕誰不戀。獨有江海心，悠悠未嘗倦。
答侯少府 高適 
常日好讀書，晚年學垂綸。漆園多喬木，睢水清粼粼。詔書下柴門，天命敢逡巡。赫赫三伏時，十日到咸秦。褐衣不得見，黃綬翻在身。吏道頓羈束，生涯難重陳。北使經大寒，關山饒苦辛。邊兵若芻狗，戰骨成埃塵。行矣勿復言，歸歟傷我神。如何燕趙陲，忽遇平生親。開館納征騎，彈絃娛遠賓。飄颻天地間，一別方茲晨。東道有佳作，南朝無此人。性靈出萬象，風骨超常倫。吾黨謝王粲，羣賢推郄詵。明時取秀才，落日過蒲津。節苦名已富，祿微家轉貧。相逢愧薄遊，撫己荷陶鈞。心事正堪盡，離居寧太頻。兩河歸路遙，二月芳草新。柳接滹沱暗，鶯連渤海春。誰謂行路難，猥當希代珍。提握每終日，相思猶比鄰。江海有扁舟，丘園有角巾。君意定何適，我懷知所遵。浮沈各異宜，老大貴全真。莫作雲霄計，遑遑隨縉紳。
宋中別周梁李三子 高適 
曾是不得意，適來兼別離。如何一尊酒，翻作滿堂悲。周子負高價，梁生多逸詞。周旋梁宋間，感激建安時。白雪正如此，青雲無自疑。李侯懷英雄，骯髒乃天資。方寸且無間，衣冠當在斯。俱爲千里遊，忽念兩鄉辭。且見壯心在，莫嗟攜手遲。涼風吹北原，落日滿西陂。露下草初白，天長雲屢滋。我心不可問，君去定何之。京洛多知己，誰能憶左思。
別王徹 高適 
歸客自南楚，悵然思北林。蕭條秋風暮，廻首江淮深。留君終日歡，或爲梁父吟。時輩想鵬舉，他人嗟陸沈。載酒登平臺，贈君千里心。浮雲暗長路，落日有歸禽。離別未足悲，辛勤當自任。吾知十年後，季子多黃金。
送蕭十八與房侍御廻還 高適 
常苦古人遠，今見斯人古。澹泊遺聲華，周旋必鄒魯。故交在梁宋，遊方出庭戶。匹馬鳴朔風，一身濟河滸。辛勤采蘭詠，款曲翰林主。歲月催別離，庭圍遠風土。寥寥寒煙靜，莽莽夕陰吐。明發不在茲，青天眇難覩。
宋中送族姪式顏 高適  送别 赞美
大夫擊東胡，胡塵不敢起。胡人山下哭，胡馬海邊死。部曲盡公侯，輿臺亦朱紫。當時有勳業，末路遭讒毀。轉斾燕趙間，剖符括蒼裏。弟兄莫相見，親族遠枌梓。不改青雲心，仍招布衣士。平生懷感激，本欲候知己。去矣難重陳，飄然自茲始。遊梁且未遇，適越今何以。鄉山西北愁，竹箭東南美。崢嶸縉雲外，蒼莽幾千里。旅雁悲啾啾，朝昏孰云已。登臨多瘴癘，動息在風水。雖有賢主人，終爲客行子。我攜一尊酒，滿酌聊勸爾。勸爾惟一言，家聲勿淪滓。
又送族姪式顏 高適 
惜君才未遇，愛君才若此。世上五百年，吾家一千里。俱遊帝城下，忽在梁園裏。我今行山東，離憂不能已。
贈別王十七管記 高適  送别 抒怀 怀才不遇
故交吾未測，薄宦空年歲。晚節蹤曩賢，雄詞冠當世。堂中皆食客，門外多酒債。產業曾未言，衣裘與人敝。飄颻戎幕下，出入關山際。轉戰輕壯心，立談有邊計。雲沙自廻合，天海空迢遞。星高漢將驕，月盛胡兵銳。沙深冷陘斷，雪暗遼陽閉。亦謂掃欃槍，旋驚陷蜂蠆。歸旌告東捷，鬬騎傳西敗。遙飛絕漢書，已築長安第。畫龍俱在葉，寵鶴先居衛。勿辭部曲勳，不藉將軍勢。相逢季冬月，倀望窮海裔。折劒留贈人，嚴裝遂云邁。我行將悠𥾝，及此還羈滯。曾非濟代謀，且有臨深誡。隨波混清濁，與物同醜麗。眇憶青巖棲，寧忘褐衣拜。自言愛水石，本欲親蘭蕙。何意薄松筠，翻然重菅蒯。恆深取與分，孰慢平生契。欵曲雞黍期，酸辛別離袂。逢時愧名節，遇坎悲淪替。適趙非解紛，遊燕往無說。浩歌方振蕩，逸翮思凌勵。倏若異鵬摶，吾當學蟬蛻。
漣上別王秀才 高適 
飄颻經遠道，客思滿窮秋。浩蕩對長漣，君行殊未休。崎嶇山海側，想像無前儔。何意照乘珠，忽然欲暗投。東路方蕭條，楚歌復悲愁。暮帆使人感，去鳥兼離憂。行矣當自愛，壯年莫悠悠。余亦從此辭，異鄉難久留。贈言豈終極，慎勿滯滄洲。
贈別沈四逸人 高適 
沈侯未可測，其況信浮沈。十載常獨坐，幾人知此心。乘舟蹈滄海，買劒投黃金。世務不足煩，有田西山岑。我來遇知己，遂得開清襟。何意閫閾間，沛然江海深。疾風掃秋樹，濮上多鳴砧。耿耿尊酒前，聯雁飛愁音。平生重離別，感激對孤琴。
送韓九 高適 
惆悵別離日，裴回岐路前。歸人望獨樹，匹馬隨秋蟬。常與天下士，許君兄弟賢。良時正可用，行矣莫徒然。
送崔錄事赴宣城 高適 
大國非不理，小官皆用才。欲行宣城印，住飲洛陽桮。晚景爲人別，長天無鳥廻。舉帆風波渺，倚櫂江山來。羨爾兼乘興，蕪湖千里開。
別張少府 高適 
歸客留不住，朝雲縱復橫。馬頭向春草，斗柄臨高城。嗟我久離別，羨君看弟兄。歸心更難道，回首一傷情。
淇上別劉少府子英 高適 
近來住淇上，蕭條惟空林。又非耕種時，閑散多自任。伊君獨知我，驅馬欲招尋。千里忽攜手，十年同苦心。求仁見交態，於道喜甘臨。逸思乃天縱，微才應陸沈。飄然歸故鄉，不復問離襟。南登黎陽渡，莽蒼寒雲陰。桑葉原上起，河淩山下深。途窮更遠別，相對益悲吟。
別耿都尉 高適 
四十能學劒，時人無此心。如何耿夫子，感激投知音。翩翩白馬來，二月青草深。別易小千里，興酣傾百金。
宋中遇林盧楊十七山人因而有別 高適 
昔余涉漳水，驅車行鄴西。遙見林慮山，蒼蒼戛天倪。邂逅逢爾曹，說君彼巖棲。蘿徑垂野蔓，石房倚雲梯。秋韭何青青，藥苗數百畦。栗林隘谷口，栝樹森廻谿。耕耘有山田，紡績有山妻。人生苟如此，何必組與珪。誰謂遠相訪，曩情殊不迷。簷前舉醇醪，竈下烹雙雞。朔風忽振蕩，昨夜寒螿啼。遊子益思歸，罷琴傷解攜。出門盡原野，白日黯已低。始驚道路難，終念言笑暌。因聲謝岑壑，歲暮一攀躋。
酬別薛三蔡大留簡韓十四主簿 高適 
迢遞辭京華，辛勤異鄉縣。登高俯滄海，廻首淚如霰。同人久離別，失路還相見。薛侯懷直道，德業應時選。蔡子負清才，當年擢賓薦。韓公有奇節，詞賦凌羣彥。讀書嵩岑間，作吏滄海甸。伊余寡棲託，感激多慍見。縱誕非爾情，飄淪任疵賤。忽枉瓊瑤作，乃深平生眷。始謂吾道存，終嗟客遊倦。歸心無晝夜，別事除言宴。復值涼風時，蒼茫夏雲變。
送虞城劉明府謁魏郡苗太守 高適 
天官蒼生望，出入承明廬。肅肅領舊藩，皇皇降璽書。茂宰多感激，良將復吹噓。永懷一言合，誰謂千里疎。對酒忽命駕，茲情何起予。炎天晝如火，極目無行車。長路出雷澤，浮雲歸孟諸。魏郡十萬家，歌鐘喧里閭。傳道賢君至，閉關常晏如。君將挹高論，定是問樵漁。今日逢明聖，吾爲陶隱居。
途中酬李少府贈別之作 高適 
西上逢節換，東征私自憐。故人今臥疾，欲別還留連。舉酒臨南軒，夕陽滿中筵。寧知江上興，乃在河梁偏。行李多光輝，札翰忽相鮮。誰謂歲月晚，交情尚貞堅。終嗟州縣勞，官謗復迍邅。雖負忠信美，其如方寸懸。連帥扇清風，千里猶眼前。曾是趨藻鏡，不應翻棄捐。日來知自強，風氣殊未痊。可以加藥物，胡爲輙憂煎。驅馬出大梁，原野一悠然。柳色感行客，雲陰愁遠天。皇明燭幽遐，德澤普照宣。鵷鴻列霄漢，燕雀何翩翩。余亦愜所從，漁樵十二年。種瓜漆園裏，鑿井盧門邊。去去勿重陳，生涯難勉旃。或期遇春事，與爾復周旋。投報空回首，狂歌謝比肩。
睢陽酬別暢大判官 高適 
吾友遇知己，策名逢聖朝。高才擅白雪，逸翰懷青霄。承詔選嘉賓，慨然即馳軺。清晝下公館，尺書忽相邀。留歡惜別離，畢景駐行鑣。言及沙漠事，益令胡馬驕。丈夫拔東蕃，聲冠霍嫖姚。兜鍪衝矢石，鐵甲生風飆。諸將出冷陘，連營濟石橋。酋豪盡俘馘，子弟輸征徭。邊庭絕刁斗，戰地成漁樵。榆關夜不扃，塞口長蕭蕭。降胡滿薊門，一一能射鵰。軍中多宴樂，馬上何輕趫。戎狄本無厭，羇縻非一朝。飢附誠足用，飽飛安可招。李牧制儋藍，遺風豈寂寥。君還謝幕府，慎勿輕芻蕘。
宴韋司戶山亭院 高適 
人幽想靈山，意愜憐遠水。習靜務爲適，所居還復爾。汲流漲華池，開酌宴君子。苔逕試窺踐，石屏可攀倚。入門見中峰，攜手如萬里。橫琴了無事，垂釣應有以。高館何沈沈，颯然涼風起。
同諸公登慈恩寺浮圖 高適 
香界泯羣有，浮圖豈諸相。登臨駭孤高，披拂欣大壯。言是羽翼生，迥出虛空上。頓疑身世別，乃覺形神王。宮闕皆戶前，山河盡簷向。秋風昨夜至，秦塞多清曠。千里何蒼蒼，五陵鬱相望。盛時慙阮步，末宦知周防。輸效獨無因，斯焉可遊放。
同薛司直諸公秋霽曲江俯見南山作 高適 
南山鬱初霽，曲江湛不流。若臨瑤池前，想望崑崙丘。廻首見黛色，眇然波上秋。深沈俯崢嶸，清淺延阻修。連潭萬木影，插岸千巖幽。杳靄信難測，淵淪無暗投。片雲對漁父，獨鳥隨虛舟。我心寄青霞，世事慙白鷗。得意在乘興，忘懷非外求。良辰自多暇，欣與數子遊。
登百丈峰二首 一 高適 
朝登百丈峰，遙望燕支道。漢壘青冥間，胡天白如掃。憶昔霍將軍，連年此征討。匈奴終不滅，寒山徒草草。唯見鴻雁飛，令人傷懷抱。
登百丈峰二首 二 高適 
晉武輕後事，惠皇終已昏。豺狼塞瀍洛，胡羯爭乾坤。四海如鼎沸，五原徒自尊。而今白庭路，猶對青陽門。朝市不足問，君臣隨草根。
同羣公秋登琴臺 高適 
古跡使人感，琴臺空寂寥。靜然顧遺塵，千載如昨朝。臨眺自茲始，羣賢久相邀。德與形神高，孰知天地遙。四時何倏忽，六月鳴秋蜩。萬象歸白帝，平川橫赤霄。猶是對夏伏，幾時有涼飆。燕雀滿簷楹，鴻鵠摶扶搖。物性各自得，我心在漁樵。兀然還復醉，尚握尊中瓢。
同羣公出獵海上 高適 
畋獵自古昔，況伊心賞俱。偶與羣公遊，曠然出平蕪。層陰漲溟海，殺氣窮幽都。鷹隼何翩翩，馳驟相傳呼。豺狼竄榛莽，麋鹿罹艱虞。高鳥下騂弓，困獸鬬匹夫。塵驚大澤晦，火燎深林枯。失之有餘恨，獲者無全軀。咄彼工拙間，恨非指蹤徒。猶懷老氏訓，感歎此歡娛。
同羣公題鄭少府田家 高適 
鄭侯應悽惶，五十頭盡白。昔爲南昌尉，今作東郡客。與語多遠情，論心知所益。秋林既清曠，窮巷空淅瀝。蝶舞園更閑，雞鳴日云夕。男兒未稱意，其道固無適。勸君且杜門，勿歎人事隔。
同羣公題中山寺 高適 
平原十里外，稍稍雲巖深。遂及清淨所，都無人世心。名僧既禮謁，高閣復登臨。石壁倚松徑，山田多栗林。超遙盡巘崿，逼側仍嶇嶔。吾欲休世事，於焉聊自任。
同羣公宿開善寺贈陳十六所居 高適 
駕車出人境，避暑投僧家。裴回龍象側，始見香林花。讀書不及經，飲酒不勝茶。知君悟此道，所未搜袈裟。談空忘外物，持誡破諸邪。則是無心地，相看唯月華。
同韓四薛三東亭翫月 高適 
遠遊悵不樂，茲賞吾道存。款曲故人意，辛勤清夜言。東亭何寥寥，佳境無朝昏。堦墀近洲渚，戶牖當郊原。矧乃窮周旋，游時怡討論。樹陰蕩瑤瑟，月氣延清尊。明河帶飛雁，野火連荒村。對此更愁予，悠哉懷故園。
同敬八盧五汎河間清河 高適 
清川在城下，沿汎多所宜。同濟愜數公，翫物欣良時。飄颻波上興，燕婉舟中詞。昔陟乃平原，今來忽漣漪。東流達滄海，西流延滹池。雲樹共晦明，井邑相逶迤。稍隨歸月帆，若與沙鷗期。漁父更留我，前潭水未滋。
同房侍御山園新亭與邢判官同遊 高適 
隱隱春城外，朦朧陳跡深。君子顧榛莽，興言傷古今。決河導新流，疏逕蹤舊林。開亭俯川陸，時景宜招尋。肅穆逢使軒，夤緣事登臨。忝遊芝蘭室，還對桃李陰。岸遠白波來，氣喧黃鳥吟。因睹歌頌作，始知經濟心。灌壇有遺風，單父多鳴琴。誰爲久州縣，蒼生懷德音。
同馬太守聽九思法師講金剛經 高適 
吾師晉陽寶，傑出山河最。途經世諦間，心到空王外。鳴鐘山虎伏，說法天龍會。了義同建瓴，梵法若吹籟。深知億劫苦，善喻恆沙大。捨施割肌膚，攀緣去親愛。招提何清淨，良牧駐輕蓋。露冕衆香中，臨人覺苑內。心持佛印久，標割魔軍退。願開初地因，永奉彌天對。
漣上題樊氏水亭 高適 
漣上非所趣，偶爲世務牽。經時駐歸棹，日夕對平川。莫論行子愁，且得主人賢。亭上酒初熟，廚中魚每鮮。自說宦遊來，因之居住偏。煮鹽滄海曲，種稻長淮邊。四時常晏如，百口無飢年。菱芋藩籬下，漁樵耳目前。異縣少朋從，我行復迍邅。向不逢此君，孤舟已言旋。明日又分首，風濤還眇然。
同呂判官從哥舒大夫破洪濟城廻登積石軍多福七級浮圖 高適 
塞口連濁河，轅門對山寺。寧知鞍馬上，獨有登臨事。七級凌太清，千崖列蒼翠。飄飄方寓目，想像見深意。高興殊未平，涼風颯然至。拔城陣雲合，轉斾胡星墜。大將何英靈，官軍動天地。君懷生羽翼，本欲附騏驥。款段苦不前，清冥信難致。一歌陽春後，三歎終自愧。
三君詠 魏鄭公 高適 
鄭公經綸日，隋氏風塵昏。濟代取高位，逢時敢直言。道光先帝業，義激舊君恩。寂寞臥龍處，英靈千載魂。
三君詠 郭代公 高適 
代公實英邁，津涯浩難識。擁兵抗矯徵，仗節歸有德。縱橫負才智，顧盻安社稷。流落勿重陳，懷哉爲悽惻。
三君詠 狄梁公 高適 
梁公乃貞固，勳烈垂竹帛。昌言太后朝，潛運儲君策。待賢開相府，共理登方伯。至今青雲人，猶是門下客。
宓公琴臺詩三首 一 高適 
宓子昔爲政，鳴琴登此臺。琴和人亦閑，千載稱其才。臨眺忽悽愴，人琴安在哉？悠悠此天壤，唯有頌聲來。
宓公琴臺詩三首 二 高適 
邦伯感遺事，慨然建琴堂。乃知靜者心，千載猶相望。入室想其人，出門何茫茫。唯見白雲合，東臨鄒魯鄉。
宓公琴臺詩三首 三 高適 
皤皤邑中老，自誇邑中理。何必升君堂，然後知君美。開門無犬吠，早臥常晏起。昔人不忍欺，今我還復爾。
李雲南征蠻詩 高適  战争 歌颂 将士
聖人赫斯怒，詔伐西南戎。肅穆廟堂上，深沈節制雄。遂令感激士，得建非常功。料死不料敵，顧恩寧顧終。鼓行天海外，轉戰蠻夷中。梯巘近高鳥，穿林經毒蟲。鬼門無歸客，北戶多南風。蜂蠆隔萬里，雲雷隨九攻。長驅大浪破，急擊羣山空。餉道忽已遠，懸軍垂欲窮。精誠動白日，憤薄連蒼穹。野食掘田鼠，晡餐兼僰僮。收兵列亭堠，拓地彌西東。臨事耻苟免，履危能飭躬。將星獨照耀，邊色何溟濛。瀘水夜可涉，交州今始通。歸來長安道，召見甘泉宮。廉藺若未死，孫吳知暗同。相逢論意氣，慷慨謝深衷。
題尉遲將軍新廟 高適 
周室既板蕩，賊臣立嬰兒。將軍獨激昂，誓欲酬恩私。孤城日無援，高節終可悲。家國共淪亡，精魂空在斯。沈沈積冤氣，寂寂無人知。良牧懷深仁，與君建明祠。父子俱血食，軒車每逶迤。我來薦蘋蘩，感歎興此詞。晨光上階闥，殺氣翻旌旗。明明幽冥理，至誠信莫欺。唯夫二千石，多慶方自茲。
觀李九少府翥樹宓子賤神祠碑 高適 
吾友吏茲邑，亦嘗懷宓公。安知夢寐間，忽與精靈通。一見興永歎，再來激深衷。賓從何逶迤，二十四老翁。於焉建層碑，突兀長林東。作者無愧色，行人感遺風。坐令高岸盡，獨對秋山空。片石勿謂輕，斯言固難窮。龍盤色絲外，鵲顧偃波中。形勝駐羣目，堅貞指蒼穹。我非王仲宣，去矣徒發蒙。
同觀陳十六史興碑 高適 
荆衡氣偏秀，江漢流不歇。此地多精靈，有時生才傑。伊人今獨步，逸思能間發。永懷掩風騷，千載常矻矻。新碑亦崔嵬，佳句懸日月。則是刊石經，終然繼檮杌。我來觀雅製，慷慨變毛髮。季主盡荒淫，前王徒貽厥。東周既削弱，兩漢更淪沒。西晉何披猖，五胡相唐突。作歌乃彰善，比物仍惡訐。感歎將謂誰，對之空咄咄。
宋中十首 一 高適 
梁王昔全盛，賓客復多才。悠悠一千年，陳跡唯高臺。寂寞向秋草，悲風千里來。
宋中十首 二 高適 
朝臨孟諸上，忽見芒碭間。赤帝終已矣，白雲長不還。時清更何有，禾黍徧空山。
宋中十首 三 高適 
景公德何廣，臨變莫能欺。三請皆不忍，妖星終自移。君心本如此，天道豈無知。
宋中十首 四 高適 
梁苑白日暮，梁山秋草時。君王不可見，脩竹令人悲。九月桑葉盡，寒風鳴樹枝。
宋中十首 五 高適 
登高臨舊國，懷古對窮秋。落日鴻雁度，寒城砧杵愁。昔賢不復有，行矣莫淹留。
宋中十首 六 高適 
出門望終古，獨立悲且歌。憶昔魯仲尼，悽悽此經過。衆人不可向，伐樹將如何。
宋中十首 七 高適 
逍遙漆園吏，冥沒不知年。世事浮雲外，閑居大道邊。古來同一馬，今我亦忘筌。
宋中十首 八 高適 
五霸遞征伐，宋人無戰功。解圍幸奇說，易子傷吾衷。唯見盧門外，蕭條多轉蓬。
宋中十首 九 高適 
常愛宓子賤，鳴琴能自親。邑中靜無事，豈不由其身。何意千年後，寂寞無此人。
宋中十首 十 高適 
閼伯去已久，高丘臨道傍。人皆有兄弟，爾獨爲參商。終古猶如此，而今安可量。
薊中作 高適  叙事 壮志难酬 边塞 愤懑
策馬自沙漠，長驅登塞垣。邊城何蕭條，白日黃雲昏。一到征戰處，每愁胡虜翻。豈無安邊書，諸將已承恩。惆悵孫吳事，歸來獨閉門。
自淇涉黃河途中作十三首 一 高適  黄河
川上常極目，世情今已閑。去帆帶落日，征路隨長山。親友若雲霄，可望不可攀。於茲任所愜，浩蕩風波間。
自淇涉黃河途中作十三首 二 高適  黄河
清晨泛中流，羽族滿汀渚。黃鵠何處來，昂藏寡儔侶。飛鳴無人見，飲啄豈得所。雲漢爾固知，胡爲不輕舉。
自淇涉黃河途中作十三首 三 高適  黄河
野人頭盡白，與我忽相訪。手持青竹竿，日暮淇水上。雖老美容色，雖貧亦閑放。釣魚三十年，中心無所向。
自淇涉黃河途中作十三首 四 高適  黄河
南登滑臺上，却望河淇間。竹樹夾流水，孤城對遠山。念茲川路闊，羨爾沙鷗閑。長想別離處，猶無音信還。
自淇涉黃河途中作十三首 五 高適  黄河
東入黃河水，茫茫汎紆直。北望太行山，峨峨半天色。山河相暎帶，深淺未可測。自昔有賢才，相逢不相識。
自淇涉黃河途中作十三首 六 高適  黄河
秋日登滑臺，臺高秋已暮。獨行既未愜，懷土悵無趣。晉宋何蕭條，羌胡散馳騖。當時無戰略，此地即邊戍。兵革徒自勤，山河孰云固。乘閑喜臨眺，感物傷遊寓。惆悵落日前，飄颻遠帆處。北風吹萬里，南雁不知數。歸意方浩然，雲沙更廻互。
自淇涉黃河途中作十三首 七 高適  黄河
亂流自茲遠，倚檝時一望。遙見楚漢城，崔嵬高山上。天道昔未測，人心無所向。屠釣稱侯王，龍蛇爭霸王。緬懷多殺戮，顧此生慘愴。聖代休甲兵，吾其得閑放。
自淇涉黃河途中作十三首 八 高適  黄河
茲川方悠邈，雲沙無前後。古堰對河壖，長林出淇口。獨行非吾意，東向日已久。憂來誰得知，且酌尊中酒。
自淇涉黃河途中作十三首 九 高適  黄河
朝從北岸來，泊船南河滸。試共野人言，深覺農夫苦。去秋雖薄熟，今夏猶未雨。耕耘日勤勞，租稅兼舃鹵。園蔬空寥落，產業不足數。尚有獻芹心，無因見明主。
自淇涉黃河途中作十三首 十 高適  黄河
茫茫濁河注，懷古臨河濱。禹功本豁達，漢跡方因循。坎德昔滂沱，馮夷胡不仁。激潏陵堤防，東郡多悲辛。天子忽驚悼，從官皆負薪。畚築豈無謀，祈禱如有神。宣房今安在，高岸空嶙峋。
自淇涉黃河途中作十三首 十一 高適  黄河
我行倦風湍，輟棹將問津。空傳歌瓠子，感慨獨愁人。孟夏桑葉肥，穠陰夾長津。蠶農有時節，田野無閑人。臨水狎漁樵，望山懷隱淪。誰能去京洛，顦顇對風塵。
自淇涉黃河途中作十三首 十二 高適  黄河
朝景入平川，川長復垂柳。遙看魏公墓，突兀前山後。憶昔大業時，羣雄角奔走。伊人何電邁，獨立風塵首。傳檄舉敖倉，擁兵屯洛口。連營一百萬，六合如可有。方項終比肩，亂隋將假手。力爭固難恃，驕戰曷能久。若使學蕭曹，功名當不朽。
自淇涉黃河途中作十三首 十三 高適  黄河
皤皤河濱叟，相遇似有耻。輟榜聊問之，荅言盡終結。一生雖貧賤，九十年未死。且喜對兒孫，彌慙遠城市。結廬黃河曲，垂釣長河裏。漫漫望雲沙，蕭條聽風水。所思強飯食，永願在鄉里。萬事吾不知，其心只如此。
宋中遇陳二 高適 
常忝鮑叔義，所期王佐才。如何守苦節，獨此無良媒。離別十年外，飄颻千里來。安知罷官後，惟見柴門開。窮巷隱東郭，高堂詠南陔。籬根長花草，井上生莓苔。伊昔望霄漢，於今倦蒿萊。男兒命未達，且盡手中桮。
宋中遇劉書記有別 高適 
何代無秀士，高門生此才。森然覩毛髮，若見河山來。幾載困常調，一朝時運催。白身謁明主，待詔登雲臺。相逢梁宋間，與我醉蒿萊。寒楚眇千里，雪天晝不開。末路終離別，不能強悲哀。男兒爭富貴，勸爾莫遲廻。
魯郡途中遇徐十八錄事 高適 
誰謂嵩潁客，遂經鄒魯鄉。前臨少昊墟，始覺東蒙長。獨行豈吾心，懷古激中腸。聖人久已矣，游夏遙相望。裴回野澤間，左右多悲傷。日出見闕里，川平知汶陽。弱冠負高節，十年思自強。終然不得意，去去任行藏。
遇沖和先生 高適 
沖和生何代，或謂遊東溟。三命謁金殿，一言拜銀青。自云多方術，往往通神靈。萬乘親問道，六宮無敢聽。昔去限霄漢，今來覩儀形。頭戴鶡鳥冠，手遙白鶴翎。終日飲醇酒，不醉復不醒。常憶雞鳴山，每誦西昇經。拊背念離別，依然出戶庭。莫見今如此，曾爲一客星。
東平路作三首 一 高適 
南圖適不就，東走豈吾心。索索涼風動，行行秋水深。蟬鳴木葉落，茲夕更愁霖。
東平路作三首 二 高適 
明時好畫策，動欲干王公。今日無成事，依依親老農。扁舟向何處？吾愛汶陽中。
東平路作三首 三 高適 
清曠涼夜月，裴回孤客舟。渺然風波上，獨愛前山秋。秋至復搖落，空令行者愁。
東平路中遇大水 高適 
天災自古有，昏墊彌今秋。霖霪溢川原，澒洞涵田疇。指途適汶陽，挂席經蘆洲。永望齊魯郊，白雲何悠悠。傍沿鉅野澤，大水縱橫流。蟲蛇擁獨樹，麋鹿奔行舟。稼穡隨波瀾，西成不可求。室居相枕藉，蛙黽聲啾啾。仍憐穴蟻漂，益羨雲禽游。農夫無倚着，野老生殷憂。聖主當深仁，廟堂運良籌。倉廩終爾給，田租應罷收。我心胡鬱陶，征旅亦悲愁。縱懷濟時策，誰肯論吾謀。
登壠 高適 
壠頭遠行客，壠上分流水。流水無盡期，行人未云已。淺才登一命，孤劒通萬里。豈不思故鄉，從來感知己。
苦雪四首 一 高適 
二月猶北風，天陰雪冥冥。寥落一室中，悵然慙百齡。苦愁正如此，門柳復青青。
苦雪四首 二 高適 
惠連發清興，袁安念高臥。余故非斯人，爲性兼懶惰。賴茲尊中酒，終日聊自過。
苦雪四首 三 高適 
濛濛灑平陸，淅瀝至幽居。且喜潤羣物，焉能悲斗儲。故交久不見，鳥雀投吾廬。
苦雪四首 四 高適 
孰云久閑曠，本自保知寡。窮巷獨無成，春條秪盈把。安能羨鵬舉，且欲歌牛下。乃知古時人，亦有如我者。
哭單父梁九少府 高適 
開篋淚沾臆，見君前日書。夜臺今寂寞，獨是子雲居。疇昔探雲奇，登臨賦山水。同舟南浦下，望月西江裏。契闊多別離，綢繆到生死。九原即何處，萬事皆如此。晉山徒峨峨，斯人已冥冥。常時祿且薄，歿後家復貧。妻子在遠道，弟兄無一人。十上多苦辛，一官恆自哂。青雲將可致，白日忽先盡。唯有身後名，空留無遠近。
哭裴少府 高適 
世人誰不死，嗟君非生慮。扶病適到官，田園在何處？公才羣吏感，葬事他人助。余亦未識君，深悲哭君去。
行路難二首 一 高適 
長安少年不少錢，能騎駿馬鳴金鞭。五侯相逢大道邊，美人弦管爭留連。黃金如斗不敢惜，片言如山莫棄捐。安知顦顇讀書者，暮宿靈臺私自憐。
行路難二首 二 高適 
君不見富家翁，舊時貧賤誰比數。一朝金多結豪貴，萬事勝人健如虎。子孫成行滿眼前，妻能管絃妾能舞。自矜一身忽如此，却笑傍人獨愁苦。東鄰少年安所如，席門窮巷出無車。有才不肯學干謁，何用年年空讀書。
秋胡行 高適 
妾本邯鄲未嫁時，容華倚翠人未知。一朝結髮從君子，將妾迢迢東魯陲。時逢大道無艱阻，君方遊宦從陳汝。蕙樓獨臥頻度春，彩閣辭君幾徂暑。三月垂楊蠶未眠，攜籠結侶南陌邊。道逢行子不相識，贈妾黃金買少年。妾家夫壻經離久，寸心誓與長相守。願言行路莫多情，道妾貞心在人口。日暮蠶飢相命歸，攜籠端飾來庭闈。勞心苦力終無恨，所冀君恩即可依。聞說行人已歸止，乃是向來贈金子。相看顏色不復言，相顧懷慙有何已。從來自隱無疑背，直爲君情也相會。如何咫尺仍有情，況復迢迢千里外。誓將顧恩不顧身，念君此日赴河津。莫道向來不得意，故欲留規誡後人。
古大梁行 高適  隋・唐・五代 咏史怀古
古城莽蒼饒荆榛，驅馬荒城愁殺人。魏王宮觀盡禾黍，信陵賓客隨灰塵。憶昨雄都舊朝市，軒車照耀歌鐘起。軍容帶甲三十萬，國步連營一千里。全盛須臾那可論，高臺曲池無復存。遺墟但見狐狸迹，古地空餘草木根。暮天搖落傷懷抱，倚劒悲歌對秋草。俠客猶傳朱亥名，行人尚識夷門道。白璧黃金萬戶侯，寶刀駿馬填山丘。年代淒涼不可問，往來唯有水東流。
邯鄲少年行 高適 
邯鄲城南游俠子，自矜生長邯鄲裏。千塲縱博家仍富，幾度報讐身不死。宅中歌笑日紛紛，門外車馬常如雲。未知肝膽向誰是，令人却憶平原君。君不見今人交態薄，黃金用盡還疎索。以茲感歎辭舊遊，更於時事無所求。且與少年飲美酒，往來射獵西山頭。
燕歌行 高適 
漢家煙塵在東北，漢將辭家破殘賊。男兒本自重橫行，天子非常賜顏色。摐金伐鼓下榆關，旌斾逶迤碣石間。校尉羽書飛瀚海，單于獵火照狼山。山川蕭條極邊土，胡騎憑陵雜風雨。戰士軍前半死生，美人帳下猶歌舞。大漠窮秋塞草腓，孤城落日鬬兵稀。身當恩遇恆輕敵，力盡關山未解圍。鐵衣遠戍辛勤久，玉筯應啼別離後。少婦城南欲斷腸，征人薊北空回首。邊庭飄颻那可度，絕域蒼茫更何有。殺氣三時作陣雲，寒聲一夜傳刁斗。相看白刃血紛紛，死節從來豈顧勳。君不見沙場征戰苦，至今猶憶李將軍。
古歌行 高適 
君不見漢家三葉從代至，高皇舊臣多富貴。天子垂衣方晏如，廟堂拱手無餘議。蒼生偃臥休征戰，露臺百金以爲費。田舍老翁不出門，洛陽少年莫論事。
人日寄杜二拾遺 高適  思念
人日題詩寄草堂，遙憐故人思故鄉。柳條弄色不忍見，梅花滿枝空斷腸。身在遠藩無所預，心懷百憂復千慮。今年人日空相憶，明年人日知何處。一臥東山三十春，豈知書劒老風塵。龍鐘還忝二千石，愧爾東西南北人。
九日酬顏少府 高適 
簷前白日應可惜，籬下黃花爲誰有。行子迎霜未授衣，主人得錢始沽酒。蘇秦顦顇人多厭，蔡澤棲遲世看醜。縱使登高只斷腸，不如獨坐空搔首。
留別鄭三韋九兼洛下諸公 高適 
憶昨相逢論久要，顧君哂我輕常調。羈旅雖同白社遊，詩書已作青雲料。蹇質蹉跎竟不成，年過四十尚躬耕。長歌達者桮中物，大笑前人身後名。幸逢明盛多招隱，高山大澤徵求盡。此時亦得辭漁樵，青袍裹身荷聖朝。犂牛釣竿不復見，縣人邑吏來相邀。遠路鳴蟬秋興發，華堂美酒離憂銷。不知何日更攜手，應念茲晨去折腰。
送楊山人歸嵩陽 高適 
不到嵩陽動十年，舊時心事已徒然。一二故人不復見，三十六峰猶眼前。夷門二月柳條色，流鶯數聲淚沾臆。鑿井耕田不我招，知君以此忘帝力。山人好去嵩陽路，惟余眷眷長相憶。
送別 高適 
昨夜離心正鬱陶，三更白露西風高。螢飛木落何淅瀝，此時夢見西歸客。曙鐘寥亮三四聲，東鄰嘶馬使人驚。攬衣出戶一相送，唯見歸雲縱復橫。
贈別晉三處士 高適 
有人家住清河源，渡河問我游梁園。手持道經注已畢，心知內篇口不言。盧門十年見秋草，此心惆悵誰能道。知己從來不易知，慕君爲人與君好。別時九月桑葉疎，出門千里無行車。愛君且欲君先達，今上求賢早上書。
送渾將軍出塞 高適  爱国 送别 将军 写人
將軍族貴兵且強，漢家已是渾邪王。子孫相承在朝野，至今部曲燕支下。控弦盡用陰山兒，登陣常騎大宛馬。銀鞍玉勒繡蝥弧，每逐嫖姚破骨都。李廣從來先將士，衛青未肯學孫吳。傳有沙場千萬騎，昨日邊庭羽書至。城頭畫角三四聲，匣裏寶刀晝夜鳴。意氣能甘萬里去，辛勤判作一年行。黃雲白草無前後，朝建旌旄夕刁斗。塞下應多俠少年，關西不見春楊柳。從軍借問所從誰，擊劒酣歌當此時。遠別無輕繞朝策，平戎早寄仲宣詩。
送蔡山人 高適 
東山布衣明古今，自言獨未逢知音。識者閱見一生事，到處豁然千里心。看書學劒長辛苦，近日方思謁明主。斗酒相留醉復醒，悲歌數年淚如雨。丈夫遭遇不可知，買臣主父皆如斯。我今蹭蹬無所似，看爾崩騰何若爲。
封丘作 高適 
我本漁樵孟諸野，一生自是悠悠者。乍可狂歌草澤中，寧堪作吏風塵下。秪言小邑無所爲，公門百事皆有期。拜迎官長心欲碎，鞭撻黎庶令人悲。歸來向家問妻子，舉家盡笑今如此。生事應須南畝田，世情付與東流水。夢想舊山安在哉，爲銜君命且遲廻。乃知梅福徒爲爾，轉憶陶潛歸去來。
題李別駕壁 高適 
去鄉不遠逢知己，握手相歡得如此。禮樂遙傳魯伯禽，賓客爭過魏公子。酒筵暮散明月上，櫪馬長鳴春風起。一生稱意能幾人，今日從君問終始。
寄宿田家 高適 
田家老翁住東陂，說道平生隱在茲。鬢白未曾記日月，山青每到識春時。門前種柳深成巷，野谷流泉添入池。牛壯日耕十畝地，人閑常掃一茅茨。客來滿酌清尊酒，感興平吟才子詩。巖際窟中藏鼴鼠，潭邊竹裏隱鸕鶿。村墟日落行人少，醉後無心怯路岐。今夜只應還寄宿，明朝拂曙與君辭。
別韋參軍 高適 
二十解書劒，西遊長安城。舉頭望君門，屈指取公卿。國風沖融邁三五，朝廷歡樂彌寰宇。白璧皆言賜近臣，布衣不得干明主。歸來洛陽無負郭，東過梁宋非吾土。兔苑爲農歲不登，雁池垂釣心長苦。世人遇我同衆人，唯君於我最相親。且喜百年有交態，未嘗一日辭家貧。彈棊擊筑白日晚，縱酒高歌楊柳春。歡娛未盡分散去，使我惆悵驚心神。丈夫不作兒女別，臨岐涕淚沾衣巾。
送田少府貶蒼梧 高適 
沈吟對遷客，惆悵西南天。昔爲一官未得意，今向萬里令人憐。念茲斗酒成暌間，停舟歎君日將晏。遠樹應憐北地春，行人却羨南歸雁。丈夫窮達未可知，看君不合長數奇。江山到處堪乘興，楊柳青青那足悲。
平臺夜遇李景參有別 高適 
離心忽悵然，策馬對秋天。孟諸薄暮涼風起，歸客相逢渡睢水。昨時攜手已十年，今日分途各千里。歲物蕭條滿路岐，此行浩蕩令人悲。家貧羨爾有微祿，欲往從之何所之。
送郭處士往萊蕪兼寄茍山人 高適 
君爲東蒙客，往來東蒙畔。雲臥臨嶧陽，山行窮日觀。少年詞賦皆可聽，秀眉白面風清泠。身上未曾染名利，口中猶未知膻腥。今日還山意無極，豈辭世路多相識。歸見萊蕪九十翁，爲論別後長相憶。
賦得還山吟送沈四山人 高適  赠别 写人 友人 赞美 写人诗
還山吟，天高日暮寒山深。送君還山識君心，人生老大須恣意。看君解作一生事，山間偃仰無不至。石泉淙淙若風雨，桂花松子常滿地。賣藥囊中應有錢，還山服藥又長年。白雲勸盡桮中物，明月相隨何處眠。眠時憶問醒時事，夢魂可以相周旋。
崔司錄宅燕大理李卿 高適 
多雨殊未已，秋雲更沈沈。洛陽故人初解印，山東小吏來相尋。上卿才大名不朽，早朝至尊暮求友。豁達常推海內賢，殷勤但酌尊中酒。飲醉欲言歸剡溪，門前駟馬光照衣。路傍觀者徒唧唧，我公不以爲是非。
同鮮于洛陽於畢員外宅觀畫馬歌 高適 
知君愛鳴琴，仍好千里馬。永日恆思單父中，有時心到宛城下。遇客丹青天下才，白生胡雛控龍媒。主人娛賓畫障開，只言騏驥西極來。半壁䟃𧽼勢不住，滿堂風飄颯然度。家僮愕視欲先鞭，櫪馬驚嘶還屢顧。始知物妙皆可憐，燕昭市駿豈徒然。縱令剪拂無所用，猶勝駑駘在眼前。
同河南李少尹畢員外宅夜飲時洛陽告捷遂作春酒歌 高適 
故人美酒勝濁醪，故人清詞合風騷。長歌滿酌惟吾曹，高談正可揮麈毛。半醉忽然持蟹螯，洛陽告捷傾前後。武侯腰間印如斗，郎官無事時飲酒。桮中綠蟻吹轉來，甕上飛花拂還有。前年持節將楚兵，去年留司在東京。今年復拜二千石，盛夏五月西南行。彭門劒門蜀山裏，昨逢軍人刦奪我。到家但見妻與子，賴得飲君春酒數十桮，不然令我愁欲死。
同李九士曹觀壁畫雲作 高適 
始知帝鄉客，能畫蒼梧雲。秋天萬里一片色，只疑飛盡猶氛氳。
見薛大臂鷹作 高適 
寒楚十二月，蒼鷹八九毛。寄言燕雀莫相啅，自有雲霄萬里高。
畫馬篇 高適 
君侯櫪上驄，貌在丹青中。馬毛連錢蹄鐵色，圖畫光輝驕玉勒。馬行不動勢若來，權奇蹴踏無塵埃。感茲絕代稱妙手，遂令談者不容口。麒麟獨步自可珍，駑駘萬匹知何有，終未如他櫪上驄。載華轂，聘飛鴻，荷君剪拂與君用，一日千里如旋風。
詠馬鞭 高適 
龍竹養根凡幾年，工人截之爲長鞭。一節一目皆天然，珠重重，星連連。繞指柔，純金堅，繩不直，規不圓。把向空中捎一聲，良馬有心日馳千。
塞下曲 高適 
君不見芳樹枝，春花落盡蜂不窺。君不見梁上泥，秋風始高燕不棲。蕩子從軍事征戰，蛾眉嬋娟守空閨。獨宿自然堪下淚，況復時聞鳥夜啼。
漁父歌 高適 
曲岸深潭一山叟，駐眼看鈎不移手。世人欲得知姓名，良久問他不開口。笋皮笠子荷葉衣，心無所營守釣磯。料得孤舟無定止，日暮持竿何處歸。
部落曲 高適 
蕃軍傍塞遊，代馬噴風秋。老將垂金甲，閼支着錦裘。琱戈蒙豹尾，紅斾插狼頭。日暮天山下，鳴笳漢使愁。
贈杜二拾遺 高適 
傳道招[提]客，詩書自討論。佛香時入院，僧飯屢過門。聽法還應難，尋經剩欲翻。草玄今已畢，此外復何言。
醉後贈張九旭 高適  友情 喝酒
世上謾相識，此翁殊不然。興來書自聖，醉後語尤顛。白髮老閑事，青雲在目前。牀頭一壺酒，能更幾回眠。
途中寄徐錄事 高適 
落日風雨至，秋天鴻雁初。離憂不堪比，旅館復何如。君又幾時去，我知音信疎。空多篋中贈，長見右軍書。
送白少府送兵之隴右 高適  战争 军队
踐更登隴首，遠別指臨洮。爲問關山事，何如州縣勞。軍容隨赤羽，樹色引青袍。誰斷單于臂，今年太白高。
河西送李十七 高適 
邊城多遠別，此去莫徒然。問禮知才子，登科及少年。出門看落日，驅馬向秋天。高價人爭重，行當早着鞭。
送張瑤貶五谿尉 高適 
他日維楨幹，明時懸鏌鋣。江山遙去國，妻子獨還家。離別無嫌遠，沈浮勿強嗟。南登有詞賦，知爾弔長沙。
別韋五 高適 
徒然酌桮酒，不覺散人愁。相識仍遠別，欲歸翻旅遊。夏雲滿郊甸，明月照河洲。莫恨征途遠，東看漳水流。
別劉大校書 高適 
昔日京華去，知君才望新。應猶作賦好，莫歎在官貧。且復傷遠別，不然愁此身。清風幾萬里，江上一歸人。
宋中別司功叔各賦一物得商丘 高適 
商丘試一望，隱隱帶秋天。地與辰星在，城將大路遷。干戈悲昔事，墟落對窮年。即此傷離緒，悽悽賦酒筵。
送蔡十二之海上 高適 
黯然何所爲，相對但悲酸。季弟念離別，賢兄救急難。河流冰處盡，海路雪中寒。尚有南飛雁，知君不忍看。
獨孤判官部送兵 高適 
餞君嗟遠別，爲客念周旋。征路今如此，前軍猶眇然。出關逢漢壁，登隴望胡天。亦是封侯地，期君早着鞭。
別馮判官 高適 
碣石遼西地，漁陽薊北天。關山唯一道，雨雪盡三邊。才子方爲客，將軍正渴賢。遙知幕府下，書記日翩翩。
淇上送韋司倉往滑臺 高適  送别
飲酒莫辭醉，醉多適不愁。孰知非遠別，終念對窮秋。滑臺門外見，淇水眼前流。君去應回首，風波滿渡頭。
送崔功曹赴越 高適 
傳有東南別，題詩報客居。江山知不厭，州縣復何如。莫恨吳歈曲，嘗看越絕書。今朝欲乘興，隨爾食鱸魚。
送蹇秀才赴臨洮 高適  勉励 送别
悵望日千里，如何今二毛。猶思陽谷去，莫厭隴山高。倚馬見雄筆，隨身唯寶刀。料君終自致，勳業在臨洮。
廣陵別鄭處士 高適 
落日知分手，春風莫斷腸。興來無不愜，才在亦何傷。溪水堪垂釣，江田耐插秧。人生只爲此，亦足傲羲皇。
別孫訢 高適 
離人去復留，白馬黑貂裘。屈指論前事，停鞭惜舊遊。帝鄉那可忘，旅館日堪愁。誰念無知己，年年睢水流。
送劉評事充朔方判官賦得征馬嘶 高適 
征馬向邊州，蕭蕭嘶不休。思深應帶別，聲斷爲兼秋。岐路風將遠，關山月共愁。贈君從此去，何日大刀頭。
送魏八 高適  送别
更沽淇上酒，還泛驛前舟。爲惜故人去，復憐嘶馬愁。雲山行處合，風雨興中秋。此路無知己，明珠莫暗投。
別王八 高適 
征馬嘶長路，離人挹佩刀。客來東道遠，歸去北風高。時候何蕭索，鄉心正鬱陶。傳君遇知己，行日有綈袍。
送董判官 高適 
逢君說行邁，倚劒別交親。幕府爲才子，將軍作主人。近關多雨雪，出塞有風塵。長策須當用，男兒莫顧身。
送鄭侍御謫閩中 高適  送别 劝勉 友情
謫去君無恨，閩中我舊過。大都秋雁少，只是夜猿多。東路雲山合，南天瘴癘和。自當逢雨露，行矣慎風波。
送李侍御赴安西 高適  送别 壮志 惜别
行子對飛蓬，金鞭指鐵驄。功名萬里外，心事一桮中。虜障燕支北，秦城太白東。離魂莫惆悵，看取寶刀雄。
送裴別將之安西 高適 
絕域眇難躋，悠然信馬蹄。風塵經跋涉，搖落怨暌攜。地出流沙外，天長甲子西。少年無不可，行矣莫悽悽。
宴郭校書因之有別 高適 
綵服趨庭訓，分交載酒過。芸香名早著，蓬轉事仍多。苦戰知機息，窮愁奈別何。雲霄莫相待，年鬢已蹉跎。
同李太守北池泛舟宴高平鄭太守 高適 
每揖龔黃事，還陪李郭舟。雲從四岳起，水向百城流。幽意隨登陟，嘉言即獻酬。乃知縫掖貴，今日對諸侯。
同崔員外綦毋拾遺九日宴京兆府李士曹 高適 
今日好相見，羣賢仍廢曹。晚晴催翰墨，秋興引風騷。絳葉擁虛砌，黃花隨濁醪。閉門無不可，何事更登高。
同羣公十月朝宴李太守宅 高適 
良牧徵高賞，褰帷問考槃。歲時當正月，甲子入初寒。已聽甘棠頌，欣陪旨酒歡。仍憐門下客，不作布衣看。
武威同諸公過楊七山人得藤字 高適 
幕府日多暇，田家歲復登。相知恨不早，乘興乃無恆。窮巷在喬木，深齋垂古藤。邊城唯有醉，此外更何能。
同羣公登濮陽聖佛寺閣 高適 
落日登臨處，悠然意不窮。佛因初地識，人覺四天空。來雁清霜後，孤帆遠樹中。裴回傷寓目，蕭索對寒風。
入昌松東界山行 高適 
鳥道幾登頓，馬蹄無暫閑。崎嶇出長坂，合沓猶前山。石激水流處，天寒松色間。王程應未盡，且莫顧刀環。
使青夷軍入居庸三首 一 高適 
匹馬行將久，征途去轉難。不知邊地別，秪訝客衣單。谿冷泉聲苦，山空木葉乾。莫言關塞極，雲雪尚漫漫。
使青夷軍入居庸三首 二 高適 
古鎮青山口，寒風落日時。巖巒鳥不過，冰雪馬堪遲。出塞應無策，還家賴有期。東山足松桂，歸去結茅茨。
使青夷軍入居庸三首 三 高適 
登頓驅征騎，棲遲愧寶刀。遠行今若此，微祿果徒勞。絕坂水連下，羣峰雲共高。自堪成白首，何事一青袍。
自薊北歸 高適  写景 抒情 边塞 愤懑 壮志未酬
驅馬薊門北，北風邊馬哀。蒼茫遠山口，豁達胡天開。五將已深入，前軍止半廻。誰憐不得意，長劒獨歸來。
東平別前衛縣李寀少府 高適  送别 惜别 友情
黃鳥翩翩楊柳垂，春風送客使人悲。怨別自驚千里外，論交却憶十年時。雲開汶水孤帆遠，路繞梁山匹馬遲。此地從來可乘興，留君不住益淒其。
夜別韋司士得城字 高適  黄河 离别 饮酒 惜别 友情
高館張燈酒復清，夜鐘殘月雁歸聲。只言啼鳥堪求侶，無那春風欲送行。黃河曲裏沙爲岸，白馬津邊柳向城。莫怨他鄉暫離別，知君到處有逢迎。
送李少府貶峽中王少府貶長沙 高適  唐诗三百首 同情 送别 贬谪 边塞 七言律诗
嗟君此別意何如，駐馬銜桮問謫居。巫峽啼猿數行淚，衡陽歸雁幾封書。青楓江上秋天遠，白帝城邊古木疎。聖代即今多雨露，暫時分手莫躊躇。
同陳留崔司戶早春宴蓬池 高適 
同官載酒出郊圻，晴日東馳雁北飛。隔岸春雲邀翰墨，傍簷垂柳報芳菲。池邊轉覺虛無盡，臺上偏宜酩酊歸。州縣徒勞那可度，後時連騎莫相違。
金城北樓 高適 
北樓西望滿晴空，積水連山勝畫中。湍上急流聲若箭，城頭殘月勢如弓。垂竿已羨磻谿老，體道猶思塞上翁。爲問邊庭更何事，至今羌笛怨無窮。
同顏六少府旅宦秋中之作 高適 
傳君昨夜悵然悲，獨坐新齋木落時。逸氣舊來凌燕雀，高才何得混妍媸。跡留黃綬人多歎，心在青雲世莫知。不是鬼神無正直，從來州縣有瑕疵。
重陽 高適 
節物驚心兩鬢華，東籬空繞未開花。百年將半仕三已，五畝就荒天一涯。豈有白衣來剝啄，一從烏帽自攲斜。真成獨坐空搔首，門柳蕭蕭噪暮鴉。
古樂府飛龍曲留上陳左相 高適 
德以精靈降，時膺夢寐求。蒼生謝安石，天子富平侯。尊俎資高論，巖廊挹大猷。相門連戶牖，卿族嗣弓裘。豁達雲開霽，清明月映秋。能爲吉甫頌，善用子房籌。階砌思攀陟，門闌尚阻修。高山不易仰，大匠本難投。跡與松喬合，心緣啓沃留。公才山吏部，書癖杜荆州。幸沐千年聖，何辭一尉休。折腰知寵辱，廻首見沈浮。天地莊生馬，江湖范蠡舟。逍遙堪自樂，浩蕩信無憂。去此從黃綬，歸歟任白頭。風塵與霄漢，瞻望日悠悠。
留上李右相 高適 
風俗登淳古，君臣挹大庭。深沈謀九德，密勿契千齡。獨立調元氣，清心豁窅冥。本枝連帝系，長策冠生靈。傅說明殷道，蕭何律漢刑。鈞衡持國柄，柱石總朝經。隱軫江山藻，氛氳鼎鼐銘。興中皆白雪，身外即丹青。江海呼窮鳥，詩書問聚螢。吹噓成羽翼，提握動芳馨。倚伏悲還笑，棲遲醉復醒。恩榮初就列，含育忝宵形。有竊丘山惠，無時枕席寧。壯心瞻落景，生事感浮萍。莫以才難用，終期善易聽。未爲門下客，徒謝少微星。
同李員外賀哥舒大夫破九曲之作 高適 
遙傳副丞相，昨日破西蕃。作氣羣山動，揚軍大斾翻。奇兵邀轉戰，連孥絕歸奔。泉噴諸戎血，風驅死虜魂。頭飛攢萬戟，面縛聚轅門。鬼哭黃埃暮，天愁白日昏。石城與巖險，鐵騎皆雲屯。長策一言決，高蹤百代存。威稜懾沙漠，忠義感乾坤。老將黯無色，儒生安敢論。解圍憑廟算，止殺報君恩。唯有關河渺，蒼茫空樹墩。
信安王幕府詩 高適 
雲紀軒皇代，星高太白年。廟堂咨上策，幕府制中權。盤石藩維固，昇壇禮樂先。國章榮印綬，公服貴貂蟬。樂善旌深德，輸忠格上玄。剪桐光寵錫，題劒美貞堅。聖祚雄圖廣，師貞武德虔。雷霆七校發，旌斾五營連。華省徵羣乂，霜臺舉二賢。豈伊公望遠，曾是茂才遷。並秉韜鈐術，兼該翰墨筵。帝思麟閣像，臣獻柏梁篇。振玉登遼甸，摐金歷薊壖。度河飛羽檄，橫海泛樓船。北伐聲逾邁，東征務以專。講戎喧涿野，料敵靜居延。軍勢持三略，兵戎自九天。朝瞻授鉞去，時聽偃戈旋。大漠風沙裏，長城雨雪邊。雲端臨碣石，波際隱朝鮮。夜壁沖高斗，寒空駐彩旃。倚弓玄兔月，飲馬白狼川。庶物隨交泰，蒼生解倒懸。四郊增氣象，萬里絕風煙。關塞鴻勳著，京華甲第全。落梅橫吹後，春色凱歌前。直道常兼濟，微才獨棄捐。曳裾誠已矣，投筆尚悽然。作賦同元淑，能詩匪仲宣。雲霄不可望，空欲仰神仙。
東平旅遊奉贈薛太守二十四韻 高適  泰山
頌美馳千古，欽賢仰大猷。晉公標逸氣，汾水注長流。神與公忠節，天生將相儔。青雲本自負，赤縣獨推尤。御史風逾勁，郎官草屢修。鵷鸞粉署起，鷹隼柏臺秋。出入交三事，飛鳴揖五侯。軍書陳上策，廷議借前籌。肅肅趨朝列，雝雝引帝求。一麾俄出守，千里再分憂。不改任棠水，仍傳晏子裘。歌謠隨舉扇，旌斾逐鳴騶。郡國長河繞，川原大野幽。地連堯泰嶽，山向禹青州。汶上春帆渡，秦亭晚日愁。遺墟當少昊，懸象逼奎婁。即此逢清鑒，終然喜暗投。叨承解榻禮，更得問縑遊。高興陪登陟，嘉言忝獻酬。觀棊知戰勝，探象會冥搜。眺聽情何限，沖融惠勿休。祗應齊語默，寧肯問沈浮。然諾長懷季，棲遑輙累丘。平生感知己，方寸豈悠悠。
真定即事奉贈韋使君二十八韻 高適 
飄泊懷書客，遲迴此路隅。問津驚棄置，投刺忽踟躕。方伯恩彌重，蒼生詠已蘇。郡稱廉叔度，朝議管夷吾。乃繼三台側，仍將四岳俱。江山澄氣象，崖谷倚冰壺。詔寵金門策，官榮葉縣鳧。擢才登粉署，飛步躡雲衢。起草徵調墨，焚香即宴娛。光華揚盛矣，霄漢在茲乎。隱軫推公望，逶迤協帝俞。軒車辭魏闕，旌節副幽都。始佩仙郎印，俄兼太守符。尤多蜀郡理，更得潁川謨。城邑推雄鎮，山川列簡圖。舊燕當絕漠，全趙對平蕪。曠野何瀰漫，長亭復鬱紆。始泉遺俗近，活水戰場無。月換思鄉陌，星廻記斗樞。歲容歸萬象，和氣發鴻罏。淪落而誰遇，棲遑有是夫。不才羞擁腫，干祿謝侏儒。契闊慙行邁，羈離憶友于。田園同季子，儲蓄異陶朱。方欲呈高義，吹噓揖大巫。永懷吐肝膽，猶憚阻榮枯。解榻情何限，忘言道未殊。從來貴縫掖，應是念窮途。
和竇侍御登涼州七級浮圖之作 高適 
化塔屹中起，孤高宜上躋。鐵冠雄賞眺，金界寵招攜。空色在軒戶，邊聲連鼓鼙。天寒萬里北，地豁九州西。清興揖才彥，峻風和端倪。始知陽春後，具物皆筌蹄。
酬河南節度使賀蘭大夫見贈之作 高適 
高閣憑欄檻，中軍倚斾旌。感時常激切，於己即忘情。河華屯妖氣，伊瀍有戰聲。媿無戡難策，多謝出師名。秉鉞知恩重，臨戎覺命輕。股肱瞻列岳，脣齒賴長城。隱隱摧鋒勢，光光弄印榮。魯連真義士，陸遜豈書生。直道寧殊智，先鞭忽抗行。楚雲隨去馬，淮月尚連營。撫劒堪投分，悲歌益不平。從來重然諾，況值欲橫行。
奉酬睢陽路太守見贈之作 高適 
盛才膺命代，高價動良時。帝簡登藩翰，人和發詠思。神仙去華省，鵷鷺憶丹墀。清淨能無事，優游即賦詩。江山紛想像，雲物共萎蕤。逸氣劉公幹，玄言向子期。多慙汲引速，翻愧激昂遲。相馬知何限，登龍反自疑。風塵吏道迫，行邁旅心悲。拙疾徒爲爾，窮愁欲問誰。秋庭一片葉，朝鏡數莖絲。州縣甘無取，丘園悔莫追。瓊瑤生篋笥，光景借茅茨。他日青霄裏，猶應訪所知。
奉酬睢陽李太守 高適 
公族稱王佐，朝經允帝求。本枝疆我李，盤石冠諸劉。禮樂光輝盛，山河氣象幽。系高周柱史，名重晉陽秋。華省膺推擇，青雲寵宴遊。握蘭多具美，前席有嘉謀。賦得黃金賜，言皆白璧酬。着鞭驅駟馬，操刃解全牛。出鎮兼方伯，承家復列侯。朝瞻孔北海，時用杜荆州。廣固纔登陟，毘陵忽阻修。三台冀入夢，四岳尚分憂。郡邑連京口，山川望石頭。海門當建節，江路引鳴騶。俗見中興理，人逢至道休。先移白額橫，更息赭衣偷。梁國歌來晚，徐方怨不留。豈伊齊政術，將以變澆浮。訟簡知能吏，刑寬察要囚。坐堂風偃草，行縣雨隨輈。地是蒙莊宅，城遺閼伯丘。孝王餘井徑，微子故田疇。冬至招搖轉，天寒螮蝀收。猿巖飛雨雪，兔苑落梧楸。列戟霜侵戶，褰幃月在鈎。好賢常解榻，乘興每登樓。逸足橫千里，高談注九流。詩題青玉案，衣贈黑貂裘。窮巷軒車靜，閑齋耳目愁。未能方管樂，翻欲慕巢由。講德良難敵，觀風豈易儔。寸心仍有適，江海一扁舟。
送蔡少府赴登州推事 高適 
膠東連即墨，萊水入滄溟。國小常多事，人訛屢抵刑。公才徵郡邑，詔使出郊坰。標格誰當犯，風謠信可聽。崢嶸大峴口，邐迤汶陽亭。地迥雲偏白，天秋山更青。祖筵方卜晝，王事急侵星。勸爾將爲德，斯言蓋有聽。
秦中送李九赴越 高適 
攜手望千里，于今將十年。如何每離別，心事復迍邅。適越雖有以，出關終耿然。愁霖不可向，長路或難前。吳會獨行客，山陰秋夜船。謝家徵故事，禹穴訪遺編。鏡水君所憶，蓴羹余舊便。歸來莫忘此，兼示濟江篇。
餞宋八充彭中丞判官之嶺南 高適 
覩君濟時略，使我氣填膺。長策竟不用，高才徒見稱。一朝知己達，累日詔書徵。羽翮忽然就，風飆誰敢凌。舉鞭趨嶺嶠，屈指冒炎蒸。北雁送馳驛，南人思飲冰。彼邦本倔強，習俗多驕矜。翠羽干平法，黃金撓直繩。若將除害馬，慎勿信蒼蠅。魑魅寧無患，忠貞適有憑。猿啼山不斷，鳶跕路難登。海岸出交趾，江城連始興。繡衣當節制，幕府盛威稜。勿憚九嶷險，須令百越澄。立談多感激，行李即嚴凝。離別胡爲者，雲霄遲爾昇。
陪竇侍御泛靈雲池 高適 
白露時先降，清川思不窮。江湖仍塞上，舟楫在軍中。舞換臨津樹，歌饒向迥風。夕陽連積水，邊色滿秋空。乘興宜投轄，邀歡莫避驄。誰憐持弱羽，猶欲伴鵷鴻。
陪竇侍御靈雲南亭宴詩得雷字 高適 
人幽宜眺聽，目極喜亭臺。風景知愁在，關山憶夢迴。秪言殊語默，何意忝遊陪。連唱波瀾動，冥搜物象開。新秋歸遠樹，殘雨擁輕雷。簷外長天盡，尊前獨鳥來。常吟塞下曲，多謝幕中才。
同朱五題盧使君義井 高適 
高義唯良牧，深仁自下車。寧知鑿井處，還是飲冰餘。地即泉源久，人當汲引初。體清能鑒物，色洞每含虛。上善滋來往，中和浹里閭。濟時應未竭，懷惠復何如。
同郭十題楊主簿新廳 高適 
華館曙沈沈，惟良正在今。用材兼柱石，聞物象高深。更得芝蘭地，兼營枳棘林。向風扃戟戶，當署近棠陰。勿改安卑節，聊閑理劇心。多君有知己，一和郢中吟。
秋日作 高適 
端居值秋節，此日更愁辛。寂寞無一事，蒿萊通四鄰。閉門生白髮，回首憶青春。歲月不相待，交游隨衆人。雲霄何處託，愚直有誰親。舉酒聊自勸，窮通信爾身。
辟陽城 高適 
荒城在高岸，凌眺俯清淇。傳道漢天子，而封審食其。奸淫且不戮，茅土孰云宜。何得英雄主，返令兒女欺。母儀良已失，臣節豈如斯。太息一朝事，乃令人所嗤。
赴彭州山行之作 高適 
峭壁連崆峒，攢峰疊翠微。鳥聲堪駐馬，林色可忘機。怪石時侵徑，輕蘿乍拂衣。路長愁作客，年老更思歸。且悅巖巒勝，寧嗟意緒違。山行應未盡，誰與玩芳菲。
送兵到薊北 高適 
積雪與天迥，屯軍連塞愁。誰知此行邁，不爲覓封侯。
同羣公題張處士菜園 高適 
耕地桑柘間，地肥菜常熟。爲問葵藿資，何如廟堂肉。
逢謝偃 高適 
紅顏愴爲別，白髮始相逢。唯餘昔時淚，無復舊時容。
閑居 高適 
柳色驚心事，春風厭索居。方知一杯酒，猶勝百家書。
九曲詞三首 一 高適 
許國從來徹廟堂，連年不爲在疆塲。將軍天上封侯印，御史臺中異姓王。
九曲詞三首 二 高適 
萬騎爭歌楊柳春，千塲對舞繡騏驎。到處盡逢歡洽事，相看總是太平人。
九曲詞三首 三 高適  黄河
鐵騎橫行鐵嶺頭，西看邏逤取封侯。青海只今將飲馬，黃河不用更防秋。
營州歌 高適  生活 边塞
營州少年厭原野，狐裘蒙茸獵城下。虜酒千鍾不醉人，胡兒十歲能騎馬。
玉真公主歌 一 高適 
常言龍德本天仙，誰謂仙人每學仙。更道玄元指李白，多於王母種桃年。
玉真公主歌 二 高適 
仙宮仙府有真仙，天寶天仙秘莫傳。爲問軒皇三百歲，何如大道一千年。
和王七玉門關聽吹笛 高適  音乐 边塞
胡人吹笛戍樓間，樓上蕭條海月閑。借問落梅凡幾曲，從風一夜滿關山。
別董大二首 一 高適 
十里黃雲白日曛，北風吹雁雪紛紛。莫愁前路無知己，天下誰人不識君。
別董大二首 二 高適 
六翮飄颻私自憐，一離京洛十餘年。丈夫貧賤應未足，今日相逢無酒錢。
送李少府時在客舍作 高適 
相逢旅館意多違，暮雪初晴候雁飛。主人酒盡君未醉，薄暮途遙歸不歸。
聽張立本女吟 高適 
危冠廣袖楚宮妝，獨步閑庭逐夜涼。自把玉釵敲砌竹，清歌一曲月如霜。
除夜作 高適  岁月 孤独 思乡 春节
旅館寒燈獨不眠，客心何事轉悽然。故鄉今夜思千里，愁鬢明朝又一年。
劒池 李峴 
闔閭葬日勞人力，嬴政穿來役鬼功。澄碧尚疑神物在，等閑雷雨起潭中。
張公洞 李栖筠 
一徑深窈窕，上升翠微中。忽然靈洞前，日月開仙宮。道士十二人，往還馭清風。焚香入深洞，巨石如虛空。夙夜備蘋藻，詔書祠張公。五雲何裴回，玄鶴下蒼穹。我本道門子，願言出塵籠。掃除方寸間，幾與神靈通。宿昔勤夢想，契之在深衷。遲迴將不還，章綬擊我躬。稽首謝真侶，辭滿歸崆峒。
投宋大夫 李栖筠 
十處投人九處違，家鄉萬里又空歸。嚴霜昨夜侵人骨，誰念高堂未授衣。
寶林寺作 徐浩 
茲山昔飛來，遠自琅琊臺。孤岫龜形在，深泉鰻井開。越王屢登陟，何相傳詞才。塔廟宗其巔，規模稱壯哉。禪堂清溽潤，高閣無恢炱。照耀珠吐月，鏗轟鐘隱雷。揆余久纓弁，末路遭邅迴。一棄滄海曲，六年稽嶺隈。逝川惜東駛，馳景憐西頹。腰帶愁疾減，容顏衰悴催。賴居茲寺中，法士多瓌能。洗心聽經論，禮足蠲凶灾。永願依勝侶，清江乘度杯。
謁禹廟 徐浩 
畝澮敷四海，川源滌九州。既膺九命錫，乃建洪範疇。鼎革固天啓，運興匪人謀。肇開宅土業，永庇昏墊憂。山足靈廟在，門前清鏡流。象筵陳玉帛，容衛儼戈矛。探穴圖書朽，卑宮堂殿修。梅梁今不壞，松祏古仍留。負責故鄉近，朅來申俎羞。爲魚知造化，歎鳳仰徽猷。不復聞夏樂，唯餘奏楚幽。婆娑非舞羽，鏜鞳異鳴球。盛德吾無間，高功誰與儔。灾淫破凶慝，祚聖擁神休。出谷鶯初語，空山猨獨愁。春暉生草樹，柳色暖汀洲。恩貸題輿重，榮殊衣錦遊。宦情同械擊，生理任桴浮。地極臨滄海，天遙過斗牛。精誠如可諒，他日寄冥搜。
自悼 薛令之 
朝日上團團，照見先生盤。盤中何所有，苜蓿長闌干。飯澁匙難綰，羹稀筯易寬。只可謀朝夕，何由保歲寒。
靈巖寺 薛令之 
草堂棲在靈山谷，勤苦詩書向燈燭。柴門半掩寂無人，惟有白雲相伴宿。
短歌行 馮著 
寂寞草中蘭，亭亭山上松。貞芳日有分，生長耐相容。結根各得地，幸沾雨露功。參辰無停泊，且顧一西東。君但開懷抱，猜恨莫怱怱。
洛陽道 馮著 
洛陽宮中花柳春，洛陽道上無行人。皮裘氈帳不相識，萬戶千門閉春色。春色深，春色深，君王一去何時尋。春雨灑，春雨灑，周南一望堪淚下。蓬萊殿中寢胡人，鳷鵲樓前放胡馬。聞君欲行西入秦，君行不用過天津。天津橋上多胡塵，洛陽道上愁殺人。
行路難 馮著  黄河
男兒轗軻徒搔首，入市脫衣且沽酒。行路難，權門慎勿干，平人爭路相摧殘。春秋四氣更迴換，人事何須再三歎。君不見雀爲鴿，鷹爲鳩，東海成田谷爲岸。負薪客，歸去來，龜反顧，鶴裴回，黃河岸上起塵埃。相逢未相識，何用強相猜。行路難，故山應不改，茅舍漢中在。白酒杯中聊一歌，蒼蠅蒼蠅奈爾何。
燕銜泥 馮著 
雙燕碌碌飛入屋，屋中老人喜燕歸。裴回繞我牀頭飛，去年爲爾逐黃雀。雨多屋漏泥土落，爾莫厭老翁茅屋低，梁頭作窠梁下栖。爾不見東家黃鷇鳴嘖嘖，蛇盤瓦溝鼠穿壁。豪家大屋爾莫居，嬌兒少婦採爾雛。井旁寫水泥自足，銜泥上屋隨爾欲。
同孟浩然宴賦 王迥 
屈宋英聲今止已，江山繼嗣多才子。作者于今盡相似，聚宴王家其樂矣。共賦新詩發宮徵，書于屋壁彰厥美。
尚書都堂瓦松 李曄 
華省祕僊蹤，高堂露瓦松。葉因春後長，花爲雨來濃。影混鴛鴦色，光含翡翠容。天然斯所寄，地勢太無從。接棟臨雙闕，連甍近九重。寧知深澗底，霜雪歲兼封。
奉贈韋左丞二十二韻 杜甫  终南山 社交 读书 壮志
紈袴不餓死，儒冠多誤身。丈人試靜聽，賤子請具陳。甫昔少年日，早充觀國賓。讀書破萬卷，下筆如有神。賦料揚雄敵，詩看子建親。李邕求識面，王翰願卜鄰。自謂頗挺出，立登要路津。致君堯舜上，再使風俗淳。此意竟蕭條，行歌非隱淪。騎驢三十載，旅食京華春。朝扣富兒門，暮隨肥馬塵。殘杯與冷炙，到處潛悲辛。主上頃見徵，歘然欲求伸。青冥却垂翅，蹭蹬無縱鱗。甚媿丈人厚，甚知丈人真。每於百僚上，猥誦佳句新。竊效貢公喜，難甘原憲貧。焉能心怏怏，秪是走踆踆。今欲東入海，即將西去秦。尚憐終南山，回首清渭濱。常擬報一飯，況懷辭大臣。白鷗沒浩蕩，萬里誰能馴。
送高三十五書記 杜甫 
崆峒小麥熟，且願休王師。請公問主將，焉用窮荒爲。飢鷹未飽肉，側翅隨人飛。高生跨鞍馬，有似幽幷兒。脫身簿尉中，始與捶楚辭。借問今何官，觸熱向武威。答云一書記，所媿國士知。人實不易知，更須慎其儀。十年出幕府，自可持旌麾。此行既特達，足以慰所思。男兒功名遂，亦在老大時。常恨結驩淺，各在天一涯。又如參與商，慘慘中腸悲。驚風吹鴻鵠，不得相追隨。黃塵翳沙漠，念子何當歸。邊城有餘力，早寄從軍詩。
贈李白 杜甫 
二年客東都，所歷厭機巧。野人對羶腥，蔬食常不飽。豈無青精飯，使我顏色好。苦乏大藥資，山林迹如掃。李侯金閨彥，脫身事幽討。亦有梁宋遊，方期拾瑤草。
遊龍門奉先寺 杜甫 
已從招提遊，更宿招提境。陰壑生虛籟，月林散清影。天闕象緯逼，雲臥衣裳冷。欲覺聞晨鐘，令人發深省。
望嶽 杜甫  唐诗三百首 泰山 五言古诗 励志 写景 初中古诗 山 哲理 八年级上册(课内) 写鸟 写山 描写山 鸟
岱宗夫如何，齊魯青未了。造化鍾神秀，陰陽割昏曉。盪胷生曾雲，決眥入歸鳥。會當凌絕頂，一覽衆山小。
陪李北海宴歷下亭 杜甫  抒情 友谊 地方 写景
東藩駐皁蓋，北渚凌青荷。海內此亭古，濟南名士多。雲山已發興，玉佩仍當歌。修竹不受暑，交流空湧波。蘊真愜所遇，落日將如何。貴賤俱物役，從公難重過。
同李太守登歷下古城員外新亭亭對鵲湖 杜甫 
新亭結搆罷，隱見清湖陰。跡籍臺觀舊，氣溟海嶽深。圓荷想自昔，遺堞感至今。芳宴此時具，哀絲千古心。主稱壽尊客，筵秩宴北林。不阻蓬蓽興，得兼梁甫吟。
玄都壇歌寄元逸人 杜甫 
故人昔隱東蒙峰，已佩含景蒼精龍。故人今居子午谷，獨在陰崖結茅屋。屋前太古玄都壇，青石漠漠常風寒。子規夜啼山竹裂，王母晝下雲旗翻。知君此計成長往，芝草琅玕日應長。鐵鏁高垂不可攀，致身福地何蕭爽。
今夕行 杜甫 
今夕何夕歲云徂，更長燭明不可孤。咸陽客舍一事無，相與博塞爲歡娛。馮陵大叫呼五白，袒跣不肯成梟盧。英雄有時亦如此，邂逅豈即非良圖。君莫笑劉毅從來布衣願，家無儋石輸百萬。
貧交行 杜甫  友情 怀古 愤懑
飜手作雲覆手雨，紛紛輕薄何須數。不見管鮑貧時交，此道今人棄如土。
兵車行 杜甫  唐诗三百首 叙事 战争 忧国忧民 乐府 新乐府辞
車轔轔，馬蕭蕭，行人弓箭各在腰。耶孃妻子走相送，塵埃不見咸陽橋。牽衣頓足闌道哭，哭聲直上干雲霄。道傍過者問行人，行人但云點行頻。或從十五北防河，便至四十西營田。去時里正與裹頭，歸來頭白還戍邊。邊亭流血成海水，武皇開邊意未已。君不聞漢家山東二百州，千村萬落生荆杞。縱有健婦把鋤犂，禾生隴畝無東西。況復秦兵耐苦戰，被驅不異犬與雞。長者雖有問，役夫敢申恨。且如今年冬，未休關西卒。縣官急索租，租稅從何出？信知生男惡，反是生女好。生女猶是嫁比鄰，生男埋沒隨百草。君不見青海頭，古來白骨無人收。新鬼煩冤舊鬼哭，天陰雨濕聲啾啾。
高都護驄馬行 杜甫 
安西都護胡青驄，聲價歘然來向東。此馬臨陣久無敵，與人一心成大功。功成惠養隨所致，飄飄遠自流沙至。雄姿未受伏櫪恩，猛氣猶思戰場利。腕促蹄高如踣鐵，交河幾蹴曾冰裂。五花散作雲滿身，萬里方看汗流血。長安壯兒不敢騎，走過掣電傾城知。青絲絡頭爲君老，何由却出橫門道。
天育驃騎歌 杜甫 
吾聞天子之馬走千里，今之畫圖無乃是。是何意態雄且傑，駿尾蕭梢朔風起。毛爲綠縹兩耳黃，眼有紫燄雙瞳方。矯矯龍性合變化，卓立天骨森開張。伊昔太僕張景順，監牧攻駒閱清峻。遂令大奴守天育，別養驥子憐神俊。當時四十萬匹馬，張公歎其材盡下。故獨寫真傳世人，見之座右久更新。年多物化空形影，嗚呼健步無由騁。如今豈無騕褭與驊騮，時無王良伯樂死即休。
白絲行 杜甫 
繅絲須長不須白，越羅蜀錦金粟尺。象牀玉手亂殷紅，萬草千花動凝碧。已悲素質隨時染，裂下鳴機色相射。美人細意熨帖平，裁縫滅盡鍼線迹。春天衣著爲君舞，蛺蜨飛來黃鸝語。落絮游絲亦有情，隨風照日宜輕舉。香汗輕塵污顏色，開新合故置何許。君不見才士汲引難，恐懼棄捐忍羈旅。
秋雨歎三首 一 杜甫 
雨中百草秋爛死，階下決明顏色鮮。著葉滿枝翠羽蓋，開花無樹黃金錢。涼風蕭蕭吹汝急，恐汝後時難獨立。堂上書生空白頭，臨風三齅馨香泣。
秋雨歎三首 二 杜甫 
闌風長雨（一作「東風細雨」）秋紛紛，四海（一作「萬里」）八荒同一雲。去馬來牛不復辨，濁涇清渭何當分。禾（一作「木」）頭生耳黍穗黑，農夫田婦（一作「父」）無消息。城中斗米換（一作「抱」）衾裯，相許寧論兩相直。
秋雨歎三首 三 杜甫 
長安布衣誰比數，反鏁衡門守環堵。老夫不出長蓬蒿，穉子無憂走（一作「奏」）風雨。雨聲颼颼催早寒，胡雁翅濕高飛難。秋來未曾（一作「省」）見白日，埿污后（一作「厚」）土何時乾？
歎庭前甘菊花 杜甫  同情 菊花 抒怀 花 写花 愤懑
檐前甘菊移時晚，青蘂重陽不堪摘。明日蕭條醉盡醒，殘花爛熳開何益。籬邊野外多衆芳，采擷細瑣升中堂。念茲空長大枝葉，結根失所纏風霜。
醉時歌 杜甫 
諸公衮衮登臺省，廣文先生官獨冷。甲第紛紛厭粱肉，廣文先生飯不足。先生有道出羲皇，先生有才過屈宋。德尊一代常轗軻，名垂萬古知何用。杜陵野客人更嗤，被褐短窄鬢如絲。日糴太倉五升米，時赴鄭老同襟期。得錢即相覓，沽酒不復疑。忘形到爾汝，痛飲真吾師。清夜沈沈動春酌，燈前細雨檐花落。但覺高歌有鬼神，焉知餓死填溝壑。相如逸才親滌器，子雲識字終投閣。先生早賦歸去來，石田茅屋荒蒼苔。儒術於我何有哉，孔丘盜跖俱塵埃。不須聞此意慘愴，生前相遇且銜杯。
醉歌行 杜甫 
陸機二十作文賦，汝更小年能綴文。總角草書又神速，世上兒子徒紛紛。驊騮作駒已汗血，鷙鳥舉翮連青雲。詞源倒流三峽水，筆陣獨埽千人軍。只今年纔十六七，射策軍門期第一。舊穿楊葉真自知，暫蹶霜蹄未爲失。偶然擢秀非難取，會是排風有毛質。汝身已見唾成珠，汝伯何由髮如漆。春光澹沲秦東亭，渚蒲牙白水荇青。風吹客衣日杲杲，樹攪離思花冥冥。酒盡沙頭雙玉缾，衆賓皆醉我獨醒。乃知貧賤別更苦，吞聲躑躅涕淚零。
贈衛八處士 杜甫  唐诗三百首 时光 五言古诗 人生 友情
人生不相見，動如參與商。今夕復何夕，共此燈燭光。少壯能幾時，鬢髮各已蒼。訪舊半爲鬼，驚呼熱中腸。焉知二十載，重上君子堂。昔別君未婚，兒女忽成行。怡然敬父執，問我來何方。問荅乃未已，兒女羅酒漿。夜雨剪春韭，新炊間黃粱。主稱會面難，一舉累十觴。十觴亦不醉，感子故意長。明日隔山岳，世事兩茫茫。
苦雨奉寄隴西公兼呈王徵士 杜甫 
今秋乃淫雨，仲月來寒風。羣木水光下，萬象雲氣中。所思礙行潦，九里信不通。悄悄素滻路，迢迢天漢東。願騰六尺馬，背若孤征鴻。劃見公子面，超然歡笑同。奮飛既胡越，局促傷樊籠。一飯四五起，憑軒心力窮。嘉蔬沒混濁，時菊碎榛叢。鷹隼亦屈猛，烏鳶何所蒙。式瞻北鄰居，取適南巷翁。挂席釣川漲，焉知清興終。
同諸公登慈恩寺塔 杜甫  抒情 登高 写景
高標跨蒼天，烈風無時休。自非曠士懷，登茲翻百憂。方知象教力，足可追冥搜。仰穿龍蛇窟，始出枝撐幽。七星在北戶，河漢聲西流。羲和鞭白日，少昊行清秋。秦山忽破碎，涇渭不可求。俯視但一氣，焉能辨皇州。回首叫虞舜，蒼梧雲正愁。惜哉瑤池飲，日宴崑崙丘。黃鵠去不息，哀鳴何所投。君看隨陽雁，各有稻粱謀。
示從孫濟 杜甫 
平明跨驢出，未知適誰門。權門多噂𠴲，且復尋諸孫。諸孫貧無事，宅舍如荒村。堂前自生竹，堂後自生萱。萱草秋已死，竹枝霜不蕃。淘米少汲水，汲多井水渾。刈葵莫放手，放手傷葵根。阿翁嬾惰久，覺兒行步奔。所來爲宗族，亦不爲盤飧。小人利口實，薄俗難可論。勿受外嫌猜，同姓古所敦。
九日寄岑參 杜甫  怀人 重阳节
出門復入門，兩脚但如舊。所向泥活活，思君令人瘦。沈吟坐西軒，飲食錯昏晝。寸步曲江頭，難爲一相就。吁嗟呼蒼生，稼穡不可救。安得誅雲師，疇能補天漏。大明韜日月，曠野號禽獸。君子強逶迤，小人困馳驟。維南有崇山，恐與川浸溜。是節東籬菊，紛披爲誰秀。岑生多新詩，性亦嗜醇酎。采采黃金花，何由滿衣袖。
送孔巢父謝病歸遊江東兼呈李白 杜甫  宴饮 送别 祝福
巢父掉頭不肯住，東將入海隨煙霧。詩卷長流天地間，釣竿欲拂珊瑚樹。深山大澤龍蛇遠，春寒野陰風景暮。蓬萊織女回雲車，指點虛無是征路。自是君身有仙骨，世人那得知其故。惜君只欲苦死留，富貴何如草頭露。蔡侯靜者意有餘，清夜置酒臨前除。罷琴惆悵月照席，幾歲寄我空中書。南尋禹穴見李白，道甫問信今何如。
飲中八仙歌 杜甫  写人 肖像 喝酒 写人诗
知章騎馬似乘船，眼花落井水底眠。汝陽三斗始朝天，道逢麴車口流涎。恨不移封向酒泉，左相日興費萬錢。飲如長鯨吸百川，銜杯樂聖稱世賢。宗之瀟灑美少年，舉觴白眼望青天。皎如玉樹臨風前，蘇晉長齋繡佛前。醉中往往愛逃禪，李白一斗詩百篇。長安市上酒家眠，天子呼來不上船。自稱臣是酒中仙，張旭三杯草聖傳。脫帽露頂王公前，揮毫落紙如雲煙。焦遂五斗方卓然，高談雄辨驚四筵。
曲江三章章五句 一 杜甫 
曲江蕭條秋氣高，菱荷枯折隨風濤。遊子空嗟垂二毛，白石素沙亦相蕩，哀鴻獨叫求其曹。
曲江三章章五句 二 杜甫 
即事非今亦非古，長歌激越梢林莽。比屋豪華固難數，吾人甘作心似灰，弟姪何傷淚如雨。
曲江三章章五句 三 杜甫 
自斷此生休問天，杜曲幸有桑麻田。故將移住南山邊，短衣匹馬隨李廣，看射猛虎終殘年。